text:
Nos a drenta den un era nobo kaminda higiena a bira aun mas esensial. Pa straño ku e ta parse, no ta algu nobo pero sí e importansia pa pone mas atenshon na loke nos ta hasi, no solamente pa nos mes pero mas bien pa e otronan rondo di nos.
Komo un sentro ku ta traha ku e personanan ku ta e grupo di risiko haltu pa covid-19 e atenshon pa e detayesnan di higiena ta aun mas esensial. Pasobra nos ta konsiente ku si e persona den ròlstul keda kas e por tin konsekuensia negativo pa su salú i si e sali su kas tambe e ta kore e risiko di yega na konsekuensianan negativo pa su salú.
Pesei nos ke kumpli ku nos klientenan dor di keda pone atenshon riba e aspektonan di higiena i distansia sosial. Esei a pone nos hasi algun adaptashon adishonal di higiena pa por kumpli ku instrukshonnan di gobierno.
‘Handsanitizer’
Den nos sentro nos tin tres (dispenser) handsanitizer den nos lokalidat. E ultimo ku a bin aserka ta esun na nos entrada kaminda nos a asta pone un bòrchi pa instruí e persona pa usa handsanitizer asina ku e drenta. Nos handsanitizer nan tambe tin 70% di alcohol pa por di berdat yuda tene man limpi.
Den AP Center tin dos baño pa kliente. Unu pa personanan ku un desabilidat i unu pa personanan ku por kana. Den kada baño tin habonnan spesial ku tur hende por laba nan man kualke momentu ku nan ta den AP Center.
Distansia
For di despues di e promé ‘lockdown’ a hala e diferente ekiponan pa asina krea mas espasio entre personanan ku ta train den AP Center. Alaves e stulnan kaminda personanan ku sa sinta warda nan famia kaba di train. E stulnan a keda separá pa por yega na e distansia social den AP Center mes.
Awor a separá tambe e entrada i salida di AP Center. Tin un porta spesifiko pa drenta i un spesifiko pa sali.
Registrashon di bishitante
A kuminsa registrá kada persona ku drenta den AP Center. Pa asina por tin mihó bista ora mester hasi ‘contact-tracing’. Pesei asina ku un persona drenta nos tin Stephanie ku ta traha na bali ku ta aserka e persona pa tuma su nòmber, number i email pa asina nos por pone nan digital den nos sistema.
Reglanan nobo
A introdusí tambe reglanan nobo pa tur kliente i alaves trainer pa por yuda kumpli ku e protokòlnan di hygiena i distansia sosial. Ku por ehèmpel mester bisti tapaboka ora ta train pasobra na diferente momentu lo mester di yudansa di un trainer òf asistente na un ekipo òf sierto ehersisio i no por mantene e distansia di 2 meter. Pesei kada persona mester tin nan tapaboka òf kualke otro forma di protekshon manera un ‘face-shield’ bistí. Algun otro regla ta ku kada persona mester tin nan mes sèrbètè pa por usa den e sentro. Un regla mas ta ku si e persona ta malu òf tin un famia malu den mesun kas mester mèldu promé ku bini AP Center pa manehá mihó e risiko den nos sentro.
Limpiesa di ekipo
Den AP Center tin 3 bòter ku alkohol puru di 70%. Esaki ta spesial poné pa tur trainer por desinfektá kada ekipo promé ku un kliente usa esaki.
Alaves a oumentá e frekuensia total di limpiesa den e sentro ku tur mainta tin un persona ta limpia hinter e sentro promé ku habri.
Esakinan ta pasonan ku nos a tuma pa por kuida nos kliente i nos trainernan ku ta den AP Center. Nos ta keda ku kontakto frekuente ku departamentu di Epidemiologia pa por ta na altura di kualke desaroyo òf instrukshonnan di gobierno pa sigui manehá e era nobo ku nos a drenta aki.
Si bo tin mas pregunta òf kualke remarke, bo por tuma kontakto ku nos libremente via whatsapp òf yama na 5100087.


c: text/html

text:
les di Sabbatskol
otro idioma
Les di sabbatskol kuartaal 3, aña 2022, Titula: Den e krisol ku Kristu
Les 9: Un Bida di Alabansa
Basha Muraya Abou Resando
Lesa pa e siman aki:
Fil. 4:4-7, , Hos. 5:13- 6:20, Salmo 145, Echonan 16:16-34, 2 Kron. 20:1-30.
TEKSTO PRINSIPAL:
"Keda semper kontentu den Señor! Mi ta ripití: Keda kontentu!" (Filipensenan 4:4).
djaluna, 22-08-2022
Tin un ekspreshon na papiamentu: "hinká den un huki". Imaginá bo ta fèrf e flur di un kamber pero ta realisá e ora ei ku bo a resultá den un huki i no por sali-eksepto ku kana riba e fèrf fresku. Bo tin ku keda einan te ora e seka!
Tin biaha ta parse ku nos fe ta hinka nos den un huki. Nos ta yega na un situashon, i, meskos ku e fèrf muhá riba flur, nos fe ta "kue nos den trampa". Nos ta wak e situashon, i sea nos tin ku rechasá Dios, fe, i tur kos ku nos a kere aden, òf nos fe ta obligá nos pa kere loke ta parse imposibel.
Dios a trese e israelitanan den un huki. Despues ku nan a dual pa 40 aña den desierto, Dios no a guia Su pueblo na lugánan di yerba bèrde pasífiko i bashí. Dios a hiba nan na un di e statnan mas fuerte fortifiká den henter e área. Despues nan mester a kana rònt di Yériko den silensio pa seis dia. Riba e di shete dia Dios a bisa nan pa grita-i e gritamentu ei, huntu ku e trompetnan, lo a trese viktoria.
Lesa Yozué 5:13-6:20. Kiko Dios ta trata di siña e israelitanan?
Grita duru no tabata bai kousa vibrashon pa provoká ku e murayanan ta koleps. Ora Dios a yama e israelitanan pa "grita", tabata e mesun gritamentu ku David ta skirbi di dje den Salmo 66: "Grita di alegria na Dios, mundu henter; kanta e gloria di Su nomber; hasi Su alabansa glo rioso"(Salmo 66:1, 2, , Beibel Santu). E gritamentu akí tabata alabansa! Despues di seis dia di wak e murayanan enorme, nan mester a konkluí ku nan no tabatin un chens di basha nan abou nan mes.
Kon e idea akí ta yuda nos komprendé e nifikashon di Hebreonan 11:30?
Ora Dios ta na punto di hasi algu nobo den nos bida, E por trese nos na un Yériko, pasobra E lo tin mester di siña nos ku e poder pa triunfá no ta bin den nos mes forsa i strategia. Tur loke nos mester ta bin for di pafó di nos mes. Asina ta, no ta importá kiko tin nos dilanti, no ta importá kon insuperabel e por parse, nos ròl ta pa alabá Dios-e fuente di tur loke nos mester. Esaki ta fe den akshon.
103

robotstxt: allowed

filter: keep


text:
Den e programa aki nos invitado ta Adolf Kock miho konosi komo Dufi. E ta un persona ku konosementu amplio riba diferente aspekto historiko di Aruba. Aruba a hunga un rol importante den segundo gera mundial i tambe Boneriano nan ku a perde nan bida ora ku na aña 1942 submarino Aleman a ataka diferente barku ku tabata nabega entre Aruba i Venesuela. Nos ta kombersa ku Dufi riba e topiko spesifiko aki.
Produkshon: Fundashon Históriko Kultural Boneriano
Durashon: 56 minüt
Fuhikubo ta presentá: Adolf (Dufi) Kock
Den e programa aki nos invitado ta Adolf Kock miho konosi komo Dufi. E ta un persona ku konosementu amplio riba diferente aspekto historiko di Aruba. Aruba a hunga un rol importante den segundo gera mundial i tambe Boneriano nan ku a perde nan bida ora ku na aña 1942 submarino Aleman a ataka diferente barku ku tabata nabega entre Aruba i Venesuela. Nos ta kombersa ku Dufi riba e topiko spesifiko aki.


text:
ORANJESTAD,Aruba
Relaciona cu e medidanan preventivo y di accion cu a keda decreta pa Gobierno di Aruba, y e
responsabilidad di tur sector publico pa preveni cu e virus COVID-19 sigui plama na nos
pais, Directie Scheepvaart Aruba (DSA) a dicidi di tuma pasonan preventivo na bienestar di
su empleadonan y publico en general.
Entrante Dialuna 16 di Maart y te cu 31 di Maart 2020, DSA ta sera pa publico y tur
inspeccion ta keda posponi te cu un proximo aviso. Nos ta bay keda monitor e situacion y lo
informa publico en general e situacion segun cu e ta desaroya.


text:
Recientemente a tuma lugar un reunion riba nivel halto (hoogambtelijk overleg) di Veiligheidshuis Aruba den presencia di prome minister, minister di Husticia y coordinador y partnernan di Veiligheidshuis. Prome minister ta voorzitter di e hoogambtelijke stuurgroep.
E reunion di trabao a bay den bon esfera. E partnernan di Veiligheidshuis a haci uso di e hoog bezoek pa bolbe enfatiza e valor adicional di e cooperacion entre e cadena di cuido y e cadena hudicial. E forza di Veiligheidshuis ta sinta den e lazonan di cooperacion entre e partnernan ora di traha cu personanan cu multi-problematica social.
Den e reunion a papia di e dificultadnan y challengenan cu cual e partnernan ta wordo confronta, manera (por ehempel) e crecimento preocupante di uso di droga bao hobennan, e listanan largo di espera den cuido di salud mental y e destino di personanan ilegal cu mester ayudo.
Banda di e cantidad di problema cu tin, tin cosnan bon tambe ta sucede, aunke e progreso ta bay hopi biaha den stapnan masha chikito. Halto riba agenda tin para vivienda guia y protehi especialmente pa hobennan y personanan vulnerable.
Un otro prioridad ta psicologonan pa tratamento di problematica mental bao hobennan.Meta di Veiligheidshuis ta traha na seguridad na Aruba dor di preveni y baha recidive, molester y criminalidad.
E partnernan fiho di Veiligheidshuis ta Ministerio Publico, Cuerpo Policial di Aruba, Departamento di Asuntonan Social, Departamento di Voogdijraad, Reclassering, KIA, Bureau Slachtofferhulp, Bureau Sostenemi, Fundacion Guia Mi, FMAA (Fundacion pa Maneho di Adiccion), Respaldo, Wit Gele Kruis, Sociaal Psychiatrische Dienst, FCCA y Bureau Leerplicht. Tin tambe e partnernan flexibel. Entre nan (por ehempel) Fundacion Contra Violencia Relacional, Orthopedagogisch Centrum y Schoolmaatschappelijk werk.


text:
ORANJESTAD, Aruba: Cu e “Unlimited Rollover Data and Talk” di Digicel, data perdi y yamada ta cosnan di pasado. Awe, e compania di celular mobil a anuncia cu clientenan di prepago y postpaid por browse, stream, comparti y chat cu nan curason contento cu e network di Digicel y roll over nan data no uza y haci yamada pa uza ki ora nan scoge – sin cu nan ta perde nan data of worry pa loke a resta.
Ta bon pa bisa cu esaki ta pa prome bes na Aruba, clientenan lo haya Unlimited Rollover Data and Talk ta facil pa compronde y facil pa uza. Simplemente cumprando y renobando nan Quick Pick Bundle/ of data, haci yamada of data y haci yamada prome cu e caduca ora cu un cliente di prepago y clientenan postpaid ta paga nan cuenta na tempo, di biaha nan por cuminsa disfruta di e beneficio asombroso pasobra e roll over ta automatico.
Yamand’e “game changer”, C.E.O di Digicel Aruba, Wanda Broeksema a bisa, “Nos ta cambiando cosnan. Esaki ta pa simplemente mas facil y pone nos clientenan den control. Kico hende kier mas tanto di nan experiencia di smartphone ta pa por disfruta di cada data y voice cu nan ta paga sin cu tin di worry kico a resta. Awo cu e unlimited data and talk, clientenan por mantene kico ta di nan te ora cu nan kier y haci uzo di dje ki ora nan kier”.
Recientemente Digicel a lansa e Quick Pick Bundles cu ta diseña pa mantene clientenan semper conecta cu cosnan cu nan ta gusta. Yena cu balor, Quick Pick Bundles di Digicel ta combina cu yamadanan ilimita, text y acceso na Whatsapp messenger. Awo cu Unlimited Roll over Data and Talk, Digicel ta percura pa tin ofertanan super pa asina sigura cu clientenan tur biaha ta gana.


text:
KRALENDIJK – Moveshon nan den farandula di Boneiru ta sigui kayente. E último siman nan aki tin diferente kombersashon a tuma lugá pa formashon di un banda nobo riba nos isla i manera ta konosí ya tin dos persona a informá ku nan no ta forma parti mas di e banda enkuestion. Ta trata aki di e kantante Jurnick Clarenda i e trompetista Philip Bernabela. Awor a drenta e informe na redakshon di Radio Live99.9FM ku un di e pilánan den frònt di e agrupashon musikal Fenty Music, Gerald Alberto tambe a entregá su karta di retiro na maneho di e banda nèt despues di un presentashon durante ‘Taste of Bonaire’. Esaki ta otro gòlpi pa e banda. Gerald ta un di e hóbennan ku tabata tei for di inisio i a krese komo kantante den Fenty Music. Radio Live99.9FM a aserká Janou Troeman ku ta forma parti di maneho di Fenty Music ku e pregunta ku ta bèrdat nan a risibí karta di retiro di Gerald despues di e presentashon den kaya i su kontesta tabata: “Esei ta kuadra, Gerald a entregá na mi persona su karta di retiro. Esei a sosodé algun ratu pasá. Nos a kombersa i Gerald ta habrí pa seré bunita”.
Un di e personanan ku ta hungando un ròl importante den formashon di e banda nobo ta e Boneriano Jairo Evertsz. Den siman tras di lomba te asta Dwight Leoneta tabata na Boneiru pa duna un man na ensayonan ku ya a ranka sali pa lokual ta e banda nobo.
Riba un video i pòtrèt ku ta kore rònt riba medio sosial por mira durante un ensayo di e banda nobo diferente kara konosí i algun persona ku ta formando parti ahinda di Fenty Music. Pues lo no ta un sorpresa ku lo bai tin mas miembro di tripulashon di e barku ku lo bandoná esaki un ora pa otro.


text:
Na skol básiko
Den e promé fase piloto lo krea un Orkesta pa Mucha na Kolegio San Luis Bertran. E skol aki ta e úniko skol básiko na Rincon i tin alrededor di 150 alumno. Kolegio San Luis Bertran ta un di e 4 skolnan ku direktiva di skolnan Katóliko Boneiru ta manehá.
Ta e intenshon pa despues di e programa piloto kuminsá ku Orkesta pa Mucha na e otro skolnan na Boneiru tambe.
Na Boneiru tin dos direktiva di skol, Direktiva di Skolnan Katóliko Boneiru i Fundashon Enseñansa Públiko Boneiru.
Direktiva di Skolnan Katóliko tin 4 skol bou di nan maneho; Kolegio San Luis Bertran, Kolegio San Bernardo, Skol Amplio Papa Cornes i Kolegio Kristo Bon Wardador. Fundashon Enseñansa Públiko Boneiru ta manehá dos skol básiko; Kolegio Strea Briante i Kolegio Rayo di solo. Banda di esei tin 2 skol independiente, skol básiko De Pelikaan i skol básiko Aquamarin.
Ta trata di un total alrededor di 1500 alumno ku ta bishitá e skolnan básiko aki.


text:
ORANJESTAD, ARUBA (Juli 9, 2021) – Aruba a hasi entrega oficial di un muraya di mosaic na San Nicolas como parti di un projecto internacional. E muraya di mosaic lo pone enfoke riba un di e retonan mas grandi den comunidad cu ta malnutricion di nos muchanan. Pa e proyecto aki artistanan local di mosaic Merveline Geerman, Mike Geerman y Enrita Werleman a wordo acerca door di “Organización de Murales por un Argentina sin desnutrición infantil” y despues e artistanan a acerca Cosecha pa duna apoyo den e projecto aki.
Aruba ta e prome den region pa haya un muraya artistico cubriendo e tema social aki y cu hopi orguyo e partidonan envolvi a forma parti di e comunidad Internacional cu ta traha riba e murayanan aki rond di mundo.
Pa 26 aña caba tin e Fundacion yama Conin na Argentina cu nan meta ta pa combati malnutricion di muchanan. Nan ta haci diferente actividad riba e tereno aki.
Inspira door di e Fundacion Conin, tres aña pasa un periodista ta lanta e “Organización de Murales por un Argentina sin desnutrición infantil”. Muralistanan di mosaic ta wordo invita pa join e organisacion. E meta di e organisacion aki ta pa crea conscientisacion tocante e tema di malnutricion di muchanan y crea conscientisacion di e Fundacion Conin na Argentina cu ta carga e proyecto Internacional aki.
E “Organización de Murales por un Argentina sin desnutrición infantil” a cuminsa colabora cu artistanan Internacional desde 2018. Den 2019 Aruba a wordo aserca door di e organización Internacional “Organización de murales ‘Por un mundo sin desnutrición infantil’”. Cu Aruba su participacion, Aruba ta haya e oportunidad riba un plataforma internacional pa yuda crea conscientisacion. Door di traha un muraya ta kies pa un manera sostenibel y permanente di hiba un campaña door di no usa papel, ta yuda embeyece lugarnan cu arte y e problema di muchanan cu malnutricion ta un problema cu semper mester haya atencion.
E reto malnutricion di muchanan ta grandi pero na Aruba tin un fundacion activo riba e tereno aki y e fundacion aki yama “Ban Uni Man pa Cria Nos Muchanan”. Fundacion “Ban Uni Man pa Cria Nos Muchanan” ta ofrece desayuno gratis pa muchanan na scol. Nos a pidi e fundacion aki pa ta parti di e projecto aki door di ta anfitrion.
Pa por traha e muraya aki Aruba tawata tin mester hopi man di mosaic. E motibo cu e organisacion na Argentina a kies pa un man ta pasobra esaki ta e simbolo di e mucha cu ta pidi bon alimentacion y di esun cu ta dune bon alimentacion. E man cu ta pidi y e man cu ta duna. E enfoke ta riba un mucha cu ta ricibi malnutricion pa motibonan sociaal of economico; door di mal custumber den nos alimento, door di problema cu placa etc.
Despues cu diferente tayernan a wordo organisa na fin di 2019 den entre otro e Centro Creativo na Cosecha San Nicolas, na Mariniers Kazerne, na Atelier Arte “Atemosa” y diferente grupo a traha tambe na nan cas, nos a haya mas cu 200 man. Tur man ta unico pasobra por a decore segun smaak of diseño propio. Na final nan a wordo incorpora den diseño di un palo di watapana cu ta nos simbolo di para duro y sigui bula den e bon direccion. E diseño, crea door di Iustrador Ria Arrindell-Broeks, ta duna e piesa su toke local cu Aruba ta duna na e proyecto aki.
Door di e situacion di Covid-19 cu mundo a wordo enfrenta cune desde comienso di 2020, e projecto a wordo poni on-hold te cu par di luna pasa.
E escogencia di e muraya pa pone e piesa tawata uno cu a bai na un manera hopi organico. Desde comienso tawata conoci cu e muraya artistico lo wordo traha na San Nicolas, e ciudad di Arte y Cultura na Aruba. Cu colaboracion di SVB, nos a haya autorisacion pa pone e piesa di arte riba muraya di nan edificio na San Nicolas. SVB a sinti e necesidad pa duna aporte no solamente na arte pero tambe na e meta di combati malnutricion di muchanan door di conscientisacion.
Cosecha y e artistanan local di mosaic envolvi den e projecto aki kier pidi danki na cada un persona cu a aporta na e projecto aki. Tambe kier invita comunidad di Aruba pa bin admira e piesa di arte aki cu un mensahe grandi.
Pa mas informacion pa cu Cosecha, por bishita e Facebook page di Cosecha: www.facebook.com/Aruba-Cosecha.


text:
Oranjestad, ARUBA - 15 juni 2020
Gobierno di Aruba ta dal e promer paso di reapertura
habriendo frontera cu Boneiro y Corsow.
Despues di amplio deliberacion y analysis di riesgo di diferente scenario, Gobierno di Aruba ta sinti cu awor ta e mihor momento pa habri frontera cu su islanan ruman; Boneiro y Curacao.
Entrante dialuna 15 di juni te cu 1 di juli lo habri frontera cu islanan Boneiro y Curacao. Esaki ta nifica cu entre e islanan aki a acorda cu por biaha sin cu tin restrincion, esaki pa motibo cu no tin transmision local na Aruba, Boneiro ni tampoco na Curacao.
Esaki kiermen cu na entrada di Aruba, biahando for di Curacao of Boneiro;
No ta exihi test pa por drenta Aruba,
Lo hasi algun pregunta necesario; medische screening,
Si e persona tin sintoma lo e mester hasi test y bai den cuarentena,
Si no tin sintoma no mester hasi e test,
No mester bai den cuarentena mas
No mester di prueba di seguro pa cubri Covid-19, ta conseha e biahero si pa verifica esaki bon, pasobra si tin gastonan medico cu e mester hasi esakinan ta core riba su persona.


text:
Partijraad di AVP a tuma luga dialuna anochi cu un Cas di Partido completamente yen atrobe. A duna y intercambia informacion riba e situacion precario cu Pais Aruba ta aden y kico tur ta na caminda. A papia riba tur medida cu a introduci caba.
Segun raport di Raad van Advies e medidanan na caminda lo ta devastador pa economia di pais Aruba y como tal e partido di mas grandi riba e isla aki ta yama su sostenedornan pa informa y prepara pa locual ta premira di bira un chaos total.
Miembronan a acepta e invitacion y por a mira un Cas di Partido cu atrobe a keda chikito pa tur cu a yega y vocifera nan malcontento. Pueblo ta na grito y ta sinti e malcontento tur caminda. Apart di miyones genera na medida den 2018 y 2019 tin tambe awor mas medida den presupuesto 2020.


text:
ORANJESTAD (AAN): Tur dia 17 di maart prome cu mitar di anochi ta un tradicion cu e organizacion social democrata MEP, ta lanta e bandera di mas grandi na Aruba pa yama bon bini na e grandi celebracion di himno y bandera.
Loke ta diferente cu tur otro fecha e biaha aki ta cu Aruba ta den e crisis di corona virus. Nunca antes mundo henter no a experiencia e gara di un virus asina chikito, cu un impacto asina grandi riba henter humanidad. Awe Aruba tambe ta den e gara di e virus, y gobierno di Aruba ta haciendo tur posibel pa contene e risiconan.
Como presidente di partido, Hendrik Tevreden a hisa e bandera di mas grandi di Aruba na un manera special, cu un oracion. ‘Awe nos ta pidi Dios pa forsa pa esnan afecta tur parti mundo pa e coronavirus, y nan famia. Nos ta pidi proteccion pa tur profesionalnan dunador di cuido y sabiduria pa esnan cu ta buscando un cura pa e virus.
Nos ta pidi guia especial pa nos gobierno y nos minister Presidente pa e retonan grandi cu nos pais ta enfrentando cu nos economia y nos bienestar en general. Y nos ta pidi cu e coronavirus no lo afecta ningun bida di nos ciudadanonan’, tabata Tevreden su oracion.


text:
Eerste Kamer
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
Eerste Kamer of senado, ofisialmente Eerste Kamer der Staten-Generaal, ta un di e dos kámara di representante di Hulanda; e otro kámara ta e Tweede Kamer. Segun e sistema bikamaral e Tweede Kamer i e Eerste Kamer huntu ta forma e Staten-Generaal, e parlamento di Hulanda. Pa regla e Tweede Kamer ta e órgano legislativo, mientras e Eerste Kamer ta solamente outorisá pa aprobá of rechasá proyekto di lei.
E senado tin 75 asiento.[1] E miembronan ta wòrdu elegí pa kuater aña dor di e miembronan di e Staten Provinsial den tur provinsia di Hulanda, i desde 2019 tambe dor di e miembronan di e Kolegio Elektoral pa Eerste Kamer den Karibe Hulandes. Dia 2 di yüli 2019 e senado a elegí Jan Anthonie Bruijn di partido VVD komo su presidente.
Mira tambeEditá
Link eksternoEditá
- Wèpsait ofisial di Eerste Kamer der Staten-Generaal - eerstekamer.nl
- Wèpsait oropeo di Eerste Kamer der Staten-Generaal - oropaportal
- Dokumento, raport i pregunta parlamentario promé ku 1995 - statengeneraaldigitaal.nl
- Dokumento, raport i pregunta parlamentario despues di 1995 - officielebekendmakingen.nl
- Wèpsait di Konseho Elektoral


text:
Tres detenshon en konekshon ku violashon di lei di arma di kandela.
KOMUNIKADO DI PRENSA
251 / 2019
26 yüni 2019
Tres detenshon en konekshon ku violashon di lei di arma di kandela.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djamars 25 di yüni 2019, alrededor di 09.00’or di anochi, polis durante su kontrol rutinario
a para un vehíkulo riba Mon Reposweg.
Durante kontrol den e vehíkulo polis a haña i konfiská un arma di kandela.
Na e sitio a detené tres hòmber sospechoso pa violashon di lei di arma di kandela.
Ta trata di:
U.S.A.J., nasé na Kòrsou di 22 aña di edat,
C.G.M.O., nasé na Kòrsou di 32 aña di edat,
V.O.C.,nasé na Kòrsou di 44 aña di edat, en konekshon ku e kaso ariba menshoná.
A presentá trio sospechoso dilanti di un Fiskal Ouksiliar, ku a ordená nan enkarselamentu
pendiente di mas investigashon.


text:
KRALENDIJK – Rudwick ‘Rudy’ Benita a bai sosegá den brasa di Señor. Benita no ta un deskonosí na Boneiru. E tabata eks polis di Aruba i tabatin hopi aña bibá na Boneiru. El a traha na Indebon hopi aña i tabata enbolbí ku diferente organisashon di deporte. Entre otro e tabata den federashon di Pinpòn, Little League Boneiru, beisbòl i di futbòl Boneriano.
Aparte di e mundu di deporte, Benita a laborá na radio i televishon komo miembro di prensa pa hopi aña. Un persona alegre i ta gusta kombersá. Djaluna 4 di novèmber den oranan di mainta, informashon a drenta ku Rudy Benita a fayesé. Esaki sigur a sorprendé hopi hende. Por komprondé ku e tabatin algun siman na Colombia pa tratamentu médiko avansá, i pa un òf otro motibu el a fayesé. Forsa na su kasá, yunan i famia kompletu ku e pèrdida di Rudy Benita. Dios duna forsa na famia spesialmente e dianan difísil, awor ku pèrdida di nan ser kerí.


text: KRALENDIJK – Irene Winklaar a fayesé djabièrnè 3 di yüli den oranan di anochi. Un amiga di Fittipaldi pa un tempu largu. “Komo sakadó di potrèt pa korant Extra, mi a konosé Irene. Mi tabata top’é na diferente okashon. Semper e ta deseá p’ami saka su potrèt i manda esaki pe. Despues mi a pèrd’é un temporada i a tende ku e ta malu i tabata den eksterior. El a regresá i rekuperá i mi a top’é i a bras’é fuerte mi ta kòrda. Nos a kombersá manera semper ku nos ta topa. Na diferente momentu mi tabata top’é na Chachacha Beach. E tabata gusta landa ku e otronan, entre nan Eddy Rijna. E sa kontami ku den pasado e tabata atende hopi ku kosnan relashoná ku potrèt, e sistema di ántes labamentu di potrèt etcetera. Mi tin algun tempu sin mir’é i mi sa ku e kurpa no tabata stabil manera mi konosé den pasado. Siman pasa mi a tende e tristu notisia ku el a bai sosegá den brasa di Señor. Dios duna forsa na famia i ku e ta haña un lugá den Reino di Tata den shelu. Riba potrèt entre otro Irene, e tres damanan ku tabata e promé nan ku a traha na BOPEC si mi no ta kiboká. Otro potrèt ta momentu Irene tabata na Chachacha Beach i su hendenan.


text:
KRALENDIJK – Diferente outomobilista desgustá pa e forma ku ta atendé bendementu di gasolin riba nos isla. Un desaster. No tin otro palabra. Si no ta esaki ta e otro. For di ayera mèrdia pòmp di gasolin ‘Bonaco’ tabata será ku tur probabilidat gasolin a kaba. Atardi lat a kontinuá ku e pòmp di gasolin ‘Gas Ekspres’ i poko mas lat esun na Mentor. E outomobilistá nan a sigui menshoná ku no ta promé bia, sino e situashon aki ku regularidat e ta sosodé. Sea e pòmp a daña, gasolin a kaba den tanki, òf e aparato pa swaip ta daña. E aparato ku tin na algun di e pòmp di gasolin ‘Fuel Up’ di MCB ta otro storia. E propagandanan ta bunita, sinembargo e realidat ta diferente. Un di e outomobilistanan a menshoná ku na Rincon e pòmp di gasolin tabata será i el a opta pa bin playa pa haña e sorpresa ku no tin gasolin niun kaminda. El a purba regresá Rincon i e outo a keda na mitar kaminda. Esaki tabata algun di e remarkenan, ku diferente persona ku a yega na pòmp di gasolin na ‘Mentor’, i a purba pa saka gasolin usando e aparato di MCB ‘Fuel up’, sin resultado. Hendenan tabata hopi desgustá.
Potrèt ta ilustrá algun di e kantidat di persona ku a presentá na e sitio.


text:
Sr. Robby Rosel, vocero di Bureau City Inpestor ta papia di e situacion di sushedad cu nan ta mira, nan a tuma nota di bario di Madiki caminda tin construccion ta tumando luga.
Un di inpesctor a bin haya sa cu tin sushedad ta keda aglomera pa dia di construccion tumano luga. Tambe nan ta wak na mesun area un cantidad di boternan di cerbes, sr. Rosel ta bisa cu esey ta di parti di luga mas grandi cu ta deposita nan sushi.
Tambe tin carton, corchon y diferente cantidad di sushi. E ta bisa cu a yega momento cu hende mester ta mas consciente y daña nan becindario. For di january nan a wak cu tin hopi sushi banda di caminda cu ta keda deposita.
E ta bisa cu den area di Vaderpiet, Santa Cruz, Pos Chikito, Dakota, Oranjestad y awo nan a haya den area di Madiki anto ta topa cu e gran cantidad di sushi cu diferente material.
Sr. Rosel ta busa cu DOW of DIP mester haci remarke na persona cu a haya tereno pa cas of construccion pa exigi pa nan tin un baki di sushi na banda pa asina nan por tira e sushedad aden y no lage den mondi pa sigui crea mas sushi rond Aruba y por mantene Aruba limpi.


text:
ORANJESTAD,Aruba
Recientemente e Cas Editorial ‘In de Knipscheer’ a notifica su autor Quito Nicolaas cu un di e poesianan den e tomo ‘ARGUS’, esta ‘Oranjestad’ (Aruba) a keda traduci den e idioma Indones. E traduccion a ser haci door di Siti Wahyuningsih y Albert Hagenaars, pa keda publica den ‘Puisi Belanda’. E traduccion ta forma parti di un proyecto continuo di poesianan-digital, den cual un grupo selecto di poetanan Hulandes a keda selecta pa participa na esaki.
Esaki no ta e prome biaha cu un poesia di e poeta Arubiano ta keda selecta, pa e forma cu e ta construi su poesia y e tecnicanan aplica, pa ser traduci. Anteriormente caba e poesianan di e poeta a keda traduci den diferente idioma. Den pasado, esta na aña 2008 un di su poesianan a keda traduci na Albania den e idioma Albanes. Ta trata aki di e poesia ‘Hende’, cual a sali publica tambe den e tomo di ‘Bos pa Planta’. Despues di esaki a sali na Colombia na 2010 den e revista Prometeo, diferente di su poesianan, cual a keda traduci na Spaño pa sr. Ramon Todd Dandaré. Na 2010 a sali publica na Hulanda e antologia ‘Vaar naar de Vuurtoren’, cual ta dedica na e diesdos islanan den Reino Hulandes y cu ta contene e poesia ‘Cunucu’ di e poeta.
China a toca turno na 2013 pa inclui algun poesianan di e autor traduci na Chines. A scohe pa e poesianan ‘Cunucu’ y ‘Onwetendheid’ pa traduci. Dr. Zhang Zhi a traduci e poesianan pa e revista di renombre The World Poets Quarterly. E mesun aña aki a sali e antologia ‘Arte Poetica’ na Argentina, den cual tin inclui e poesia ‘Pintura Corporal’, cual originalmente a ser scirbi na Hulandes bou di e titulo ‘Lichaamschilderij’ pa e tomo di Gerede Twijfels. E buki ‘Arte Poetica’ ta forma parti di e coleccion di Biblioteca Nacional di Aruba.
Na Italia su poesia ‘Malvinas’ di e tomo Atardi Antaño a cay den bon tera, te hasta cu esaki a keda traduci na e idioma Italiano. E revista Margutte na 2014 a dedica atencion na su poema ‘Malvinas’. Na aña 2014 e autor tabata tin dos publicacion internacional extra; na New York a sali e poesianan ‘Betrayal’ y ‘Conversations’ na Ingles den e buki ‘Poems for the Hazara’. Tambe na Chile a sali den e mesun aña e antologia ‘El canto eterno’ e poesia ‘Maestra di Bida’ cu su traduccion di Sierra, de la vida maestra di R.T. Dandaré.
Na aña 2017 a sali e antologia Poesys 21, Noptile de poezie de la Curtea de Arges publica, den cual ta aparece dos obra di e autor Nicolaas, esta ‘The Statue’ y ‘Floating emotions’. Ambos poesia ta aparece den e idioma Ingles y Rumano. Na 2017 a sali tambe na Hulanda e antologia ‘Grenzenloos’ den cual tin inclui e obra ‘Windmolen ’. Y aña pasa na 2019 un biaha mas e Revista Latinoamericana de Poesía, nr.111-112 ta bolbe inclui su poesianan: ‘Deceit @ the kitchen table’, y na Spaño ‘Piedra’ y ‘Consciente’.
E poeta Quito Nicolaas cada biaha ta keda asombra cu e ta ser invita pa entrega of scirbi un poesia pa un buki. Semper el a puntra su mes di unda e personanan a tende di dje, pa acerca su persona pa contribui cu un obra poetico. En todo caso den exterior nan ta gusta su textonan poetico y e hermentnan cu e ta uza pa traha cu ne. E autor mes ta kere cu “Poesia no ta algo cu ta sali di bo curazon ni for di bo cabes, pero ta netamente e locual bo ta observa”.


text:
Entrante 1 di mei 2022, a nombra sra. Jenniver Haimé komo miembro di Konseho di Supervishon di GGz Curaçao.
Entrante mésun fecha ei, sra. Richeline Martina-Joe, kende tabatin e puesto di presidente, a baha.
Nos ta yama señora Martina-Joe danki pa su empeño durante añnan tras di lomba i tambe ta yam’é pabien ku su kondekorashon di ‘Ridder in de orde van Oranje-Nassau.
Konseho di Supervishon awor ta konsistí di:
Sra. Gisène Schorea (presidente)
Sra. Dinaida Sluis-Bazoer (miembro)
Sra. Jenniver Haimé (miembro)
Sr. Benedict Bito (miembro)
Sr. Elger Jacobus (miembro)


text:
Stichting Brisa
‘Stichting Brisa’ a wòrdu lantá pa advisá gobiernu tokante e nesesidatnan di habitantenan Hulandes-Karibense na Groningen.
BRISA: e ‘bientu fresku’ aki ta simbolisá e kultura riku di nos islanan, ku tin komo meta pa krea un efekto positivo den e komunidat hulandes.
Kiko ‘Stichting Brisa’ ta para pe?
Na final di 2008, Jacques Walhage, èks alkalde di Groningen, a hasi un petishon na personanan Hulandes-Karibense pa forma un direktiva di konseho. Munisipionan hulandes, kaminda tin un grupo grandi di personanan Hulandes-Karibense ta biba, ta konfrontando problemanan pa konektá ku e grupo menshoná. Pa por trata e problema aki, a lanta diferente direktiva di konseho, konsistiendo di boluntarionan Hulandes-Karibense. Asina ‘Stichting Brisa’ a wòrdu fundá dia 23 di febrüari 2010.
‘Brisa’ ta nifiká ‘bientu fresku’ na Papiamentu i den e kaso aki, e ta wòrdu relashoná ku ‘noordoostpassaat’, e airu fresku ku nos ta eksperensiá na nos islanan di e parti Karibense di Reino Hulandes. E ‘bientu fresku’ aki ta simbolisá e kultura riku di nos islanan, ku tin komo meta pa krea un efekto positivo den e komunidat hulandes.
Huntu nos por trese e kambio positivo den nos komunidat. Union ta hasi forsa!
Meta di ‘Stichting Brisa’
‘Stichting Brisa’ ta duna un kontribushon positivo na e partisipashon di personanan Hulandes-Karibense den e komunidat hulandes. Brisa ta hasi esaki dor di duna konseho balioso, krea komprenshon di ambos banda i tambe pensa riba maneho di gobiernu i sosial pa por krea un imáhen positivo di nos komunidat na Groningen.
Notisia
Kiko ‘Stichting Brisa’ ta para pe?
Na final di 2008, Jacques Walhage, èks alkalde di Groningen, a hasi un petishon na personanan Hulandes-Karibense pa forma un direktiva di konseho. Munisipionan hulandes, kaminda tin un grupo grandi di personanan...


text: Diaranzon mainta a drenta informe di un accidente entre varios auto cu hende herida na Paradera. Mesora a dirigi tanto polis como ambulans na e sitio. Na yegada di e patruya a bin compronde cu aki ta trata di un accidente di cadena entre 3 auto di cual esun mas dilanti a ser desvia bay dal un auto di direccion contrario. A pidi presencia di materialen wagen pa asina yuda saca un hende cu ta pega den e auto di direccion contrario. E accidente a sosode otra cu e chauffeur di e Toyota 4 Runner no a regula su velocidad ni a mantene distancia a bay dal tras di e Hyundai Accent desvia esaki bay dal e Kia Rio di direccion contrario, mientras e Kia Sportage cu tabata tras di 4 Runner a bay dal tras di e 4 Runner. Debi na e fuerte impacto 2 dama a resulta herida. Na yegada di e ambulans nan a atende e victimanan y a transporta pa hospital.


text:
Biologia
Biologia ta un siensia natural ku ta dirigi riba e estudio di bida i organismonan bibante, inkluyendo nan struktura, funshon, kresementu, orígen, evolushon, distribushon, i taksonomia. Biologia ta un tema hopi grandi ku ta kontené varios sup-divishon, tópiko i disiplinanan. Entre un di e tópikonan mas importante ta e sinku prinsipionan unifikante ku por wòrdu bisá ku ta e kreensia fundamental di biologia moderno.
- Sèlnan ta e blokinan básiko di bida.
- Espesi nobo i apariensianan similar ta produkto di evolushon.
- Genenan ta e kosnan básiko di herensia.
- Un organismo ta kontrolá su ambiente interno pa mantene su kondishon konstante.
- Organismo ta konsumí i transformá energia.
Sup-disiplina di biologia ta rekonosé a base di e eskala ku organismonan ta studia i e métodonan ku ta wòrdu uzá pa studia nan: biokímika ta eksaminá e kímika di bida; biologia molekular ta studia e interakshonnan kompleho di sistemanan den molekulnan di biologia.


text:
Resultado final di Festival Arte di Palabra ABC 2019
Djasabra 18 di mei a tene final di Arte di Palabra ABC, kompetensia literario pa alumno di enseñansa avansá, na K-Center Kòrsou. E organisashon tabata den man di Komishon Arte di Palabra Kòrsou. E evento tabata den lus di e di 20 aniversario di Arte di Palabra na Kòrsou.
Na tur 40 finalista di Aruba, Boneiru i Kòrsou a partisipá ku sea un kuenta kòrtiku òf un poema. Despues di e himno di kada pais, Elvira Bonafacio a yama tur presente bon biní i a entregá un bunita muestra di apresio pa e di 20 aniversario na e miembronan di komishon Arte di Palabra. Minister di Enseñansa, sra. Alcalá-Wallé a hiba palabra yamando e delegashonnan di Aruba i Boneiru bon biní i a mustra riba desaroyo konstante di papiamentu i akuerdonan entre Aruba, Boneiru i Kòrsou. Despues di esaki e hóbennan di Aruba, Boneiru i Kòrsou a duna un tremendo presentashon.
Durante e evento a duna homenahe tambe na baluartenan di Aruba, Boneiru i Kòrsou. E Tapushi Literario ta bai pa persona ku ta duna un kontribushon balioso na papiamentu, e aña akí ku énfasis riba medio di komunikashon.
Kòrsou: sra. Renate Joe, sr. Cesar Palacios i sr. Arthur Tjin-Kon-Fat
Aruba: sra. Miriam Rosel-Koolman
Boneiru: sr. Ubaldo Anthony
Direktor di VSBO St. Jozef a entregá un plakat na komishon Arte di Palabra na okashon di e di 20 aniversario di e kompetensia. Na final di e kompetensia tabatin interkambio di regalo entre e delegashonnan di Aruba, Boneiru i Kòrsou. Tur partisipante i tur miembro di delegashon di Aruba i Boneiru a risibí e buki Pòtpurí Arte di Palabra 2019, ku lo ta disponibel tambe pa tur skol avansá di Aruba, Boneiru i Kòrsou. Finalmente Mervina Bilkerdijk a divulgá e finalistanan di e seis kategorianan. Banda di un regalo, e 6 ganadónan apsoluto a risibí un bunita trofeo diseñá i produsí pa sr. Frank Croes di Aruba ku tambe ta esun ku a krea e bunita logo di Arte di Palabra ABC.
Un danki spesial na tur esnan ku ta hasi posibel ku e fiesta literario akí por a tuma lugá pa di 20 biaha. Un danki spesial na e spònsornan prinsipal: Banco Maduro & Curiël’s, Fundashon pa Planifikashon di Idioma, Prins Bernhard Cultuurfonds Caribisch Gebied, i diferente otro persona i instansia ku kada un a duna un kontribushon balioso na e evento literario akí.
Riba e página di Facebook artedipalabra por mira grabashon i portrèt di preselekshon i final di Kòrsou i tambe final di Arte di Palabra ABC.
Un pabien na tur e hóbennan di Aruba, Boneiru i Kòrsou ku a partisipá, i tambe na e komishonnan di Aruba, Boneiru i Kòrsou.
Aki ta sigui nòmber di e ganadónan di e kompetensia di kuenta i poesia Arte di Palabra ABC.
Kategoria A: Poesia Eksistente klas 1-2
1. Quiarah Paulina di Maria College Kòrsou
2. Jo-anndric Mercera di SGB Boneiru
3. Edi-Sherray Antonia di Liseo, Boneiru
Kategoria B: Poesia Original klas 1-2
1. Jordan Martis di Gouv. Lauffer VSBO Kòrsou
2. Sulimar Martis di Gouv. Lauffer VSBO Kòrsou
3. Loui-Angelo Bislick di Colegio San Antonio Aruba
Kategoria C: Poesia Original klas 3-6
1. Dennzjelo Nassy St. Jozef VSBO, Kòrsou
2. Richaina Adamus Troeman di St. Jozef VSBO, Kòrsou
3. Rafael Garcia, Mon Plaisir College Aruba
Kategoria D: Kuenta Eksistente klas 1-2
1. Derickson Ellensburg di Joseph Civilis VSBO, Kòrsou
2. Naydjelly Sumter di Liseo Boneiru
3. Kyrsha Petrocchi di SKAIH, Kòrsou
Kategoria E: Kuenta Original klas 1-2
1. Wandel Jansen Polanco di Maria College Kòrsou
2. Cayley Figaroa di John Wesley College, Aruba
3. Darnica Pourier di SKAIH Kòrsou
Kategoria F: Kuenta original klas 3-6
1. Gyandro Marselia di MIL, Kòrsou
2. Kayla Gray St. Jozef VSBO, Kòrsou
3. Lyndon Leito MBO, Boneiru


text:
Debí na elekshon, djarason 5 i djaweps 6 di òktober no tin skol.
Durante un konferensia di prensa djasabra atardi, Promé Minister Ben Whiteman a reafirmá ku e fecha nobo di elekshon ta djarason 5 di òktober. Minister di Enseñansa Irene Dick a splika, ku debí ku tin vários maestro di skol ku ta yuda den e proseso di elekshon, a disidí ku djarason 5 i djaweps 6 di òktober lo no tin skol. Segun Promé Minister Whiteman, no ta sin mas por kambia fecha di elekshon. Den kaso di djabièrnè ku a pasa, ta debí na “force majeure”. Posponé elekshon ta kompetensia di Konseho Supremo Elektoral i miéntras pa determiná un fecha nobo esaki ta responsabilidat di gobièrnu. Gobièrnu no tabata na altura ku tabatin wega di selekshon nashonal di fútbòl riba djarason 5 di òktober, pero ta dispuesto na yuda pa mira kon por sostené e partido di fútbòl. Entre otro gobièrnu lo yuda ku asistensia di kuerponan uniformá pa e partido di fútbòl.
Minister di Enseñansa Irene Dick a splika ku a tene kuenta ku e aspekto di kansansio di e maestronan di skol ku ta yuda na urnanan durante elekshon i komo tal gobièrnu a duna liber riba djaweps tambe.
Raymond “Pacheco” Römer di Konseho Supremo Elektoral a splika ku durante e enkuentro ku tabatin ku partidonan polítiko tokante e fecha nobo pa elekshon, tur partido a bai di akuerdo. Ademas e presidente di KSE a bisa ku Kranshi a habri djasabra i mas ku 200 persona a pasa buska nan karchi di vota. Djaluna dia 3 i djamars dia 4 di òktober entre 4:30 pa 7pm por buska karchi di vota ainda na Kranshi, dado kaso ku no a haña esaki na kas. Na mes momentu por traha sedula tambe.


text:
Dia 2 di Februari tawata dia mundial di bahianan (wetlands). Directie Natuur en Milieu (DNM) ta comparti e tema mundial di e aña aki, cu ta enfatisa e rol importante di saliñanan/bahianan. Un saliña ta brinda un servicio natural pa e combatimento di cambio di clima.
E momento a yega unda cu nos mester stop di desaroya na areanan clasifica como bahia/saliña of wetlands. E proceso aki ta stroba nan di functiona manera mester ta. E ta den nos man como hende pa contene e fenomeno di cambio di clima y duna un aporte na conservacion di e areanan aki. Reflehando riba e metanan mundial pa desaroyo sostenibel di Nationan Uni, Sustainable Development Goals (SDG’s), e tema di wetlands ta toca e golnan #sdg9, #sdg11, #sdg13, #sdg14 y #sdg15.
Den un edition anterior DNM a splica kico ta cambio di clima. E ta un relalidad cu e clima na mundo ta cambiando, temperaturanan ta subi, lama/oceanonan ta bira mas cayente, sneeuw y ijs ta smelt y nivelnan di lama ta subiendo den tempo record, desde tempo pre-industrial. Tin un cantidad significante di carbon dioxide (CO₂), gasnan methane y otro greenhouse gases (GHG) den atmosfera cu ta consecuencia di actividadnan humano. Den cuadro di World Wetlands day ta pone enfasis ariba e servicio cu nan ta brinda nos naturalesa pa combati cambio di clima. Wetlands/saliñanan tin un rol significante pa stabiliza emision di gas (GHG). Asina frenanando e impacto di cambio di clima.
Wetlands coastal (marino) por consisti di areanan di saliñanan, mangelnan, yerbanan di lama, rifnan di coral y tur esakinan ta funciona como absorbentenan di shocknan cu tin di haber cu desasternan natural. Nan ta yuda baha e intensidad di olanan asocia cu mal tempo manera tsunami, asina brindando proteccion contra catastrofenan manera inundacion.
Wetlandsnan mas parti paden (no coastal) manera rooinan, pantanonan, lagoennan, areanan humedo ta funciona manera spons asina retene awa di yobida. Den temporadanan di secura ta yuda cunukeronan. Tur tipo di wetlands/saliñanan tin un funcion ecologico y ta brinda un of mas servicio. P’esey ta bon pa proteha, conserva, uzanan na un manera sostenibel.
Gobierno di Aruba conhuntamente cu Ministerio di Ruimtelijke Ordening Infrastructuur en Milieu a introduci e Parke Marino cu ta consisti di cuatro area: lama conecta cu Parke national Arikok, Sero Colorado incluyendo rifeilandjes Sanicolas, area di Santo Largo te cu Isla di Oro y area di rifnan di coral di Oranjestad haven. Di e cuatro areanan aki e ultimo tresnan ta cualifica como wetland. Asina por wak con Aruba tambe ta aportando na proteccion di areanan clasifica como wetlands. Asina tambe conbatiendo efectonan di cambio di clima.


text:
Pa tres dia (31 mei, 1 juni y 2 juni) lo tuma luga Aruba Investment Summit. E intencion pa e summit aki ta pa atrae inversionista local y den exterior pa inverti den e ‘promising sector’. Zulema Dabian Erasmus, hefe di departamento Economic Relations di Departamento Economico ta presenta riba e summit aki.
“Departamento di Asuntonan Economico, Comercio y Industria (DEACI) ta organisa ‘Aruba Investment Summit 2021’. E cumbre lo tuma luga virtualmente riba dialuna, 31 di mei, diamars 1 di juni y diaranson 2 di juni 2021. Esaki lo cuminsa pa 9 or di mainta y lo termina 12 ‘or y mey di merdia. Durante e cumbre lo tin oradornan internacional, tambe e miho lider-, ehecutivo- y comerciantenan local. E cumbre lo ta na ingles y participacion ta gratis.”
E programa di e prome dia lo presenta e maneho economico di cual nos promising sector ta sali afo. E di dos dia lo enfoca pa inversion na Aruba. Pa e di tres ta e logistica, energia renoba, research den desaroyo di agricultura. Tambe Aruba Aloe lo papia riba exportacion. “Aruba ta un luga pa un logro atractivo pa crea un economia con e finanzas lo bay tur hende por participa”, e ta comparti.
Durante e cumbre lo tin participacion di varios experto, lider, ehecutivo y comerciante di empresanan local lo comparti nan conocementonan tocante inversion na Aruba. Esunnan cu lo atende e cumbre aki tambe lo wordo inspira door di e orador principal, sr. Bradley J. Sugars, propietario, autor y business coach di e compania multi miyonario di ActionCOACH y CEO di mas di 9 compania.
E oradornan lo comparti nan conocemento tocante e creacion di un economia mas sostenibel pa nos pais Aruba mediante su Sectornan Prometedor y e oportunidadnan comercial cu esaki tin pa ofrece na inversionistanan local y di exterior.
Aruba Investment Summit 2021 tin como obhetivo pa atrae inversionistanan local y di exterior, poniendo Aruba den centro di atencion como un destinacion di inversion, enfocando riba e oportunidadnan comercial den e Sectornan Prometedor di Aruba. Esunnan cu lo atende lo haya un conocemento profundo di e proyectonan di inversion na Aruba, posibilidadnan, testimonionan, contactonan valioso.
Durante ‘Aruba Investment Summit 2021’, tur cu lo atende lo siña tur e ‘ins and outs’ tocante con pa haci negoshi na Aruba, e Sectornan Prometedor y e oportunidadnan comercial cu nos pais tin disponibel. Por registra via https://hopin.com/events/aruba-investment-summit-2021.


text:
E actriz a comparti riba su Instagram, e prome imagen di e pelicula titula ‘Malcolm & Marie’ hunto cu John David Washington. Zendaya tabata hopi ocupa durante e ultimo simannan, mientras otro celebridadnan a probecha e lockdown pa comparti riba Instagram nan rutinanan di ehercicio y recetanan faborito. E hoben actriz a dedica su tempo pa traha riba un pelicula nobo den un tempo record hunto cu e interprete John David Washington.
E script cu tabata na encargo di e serie ‘Euphoria’, Sam Levinson, tabata cla den seis dia y e filmacion a tuma luga entre 17 di juni pa 2 di juli na un propiedad priva na Carmel, California. E pelicula ‘Malcolm & Marie’ ta trata varios tema social cu a recobra importancia atrobe durante e pandemia di coronavirus, cu ta centra riba e pareha protagonista, cu un argumento cu por compara cu e produccion premia, ‘Marriage Story’, di Netflix protagonisa pa Scarlett Johansson y Adam Driver.
E filmacion a tuma luga bou di e reglanan estricto di seguridad estableci pa algun asesor medico, cu no a permiti cu no tin mas cu 12 persona hunto na mesun momento. Esaki a obliga algun miembro di e ekipo pa bay den cuarentena dos siman prome y mester a haci multiple prueba di coronavirus. E ensayonan a tuma luga den aire liber pa evita posibel contagio, y tur esunnan involucra den e pelicula mester a tuma nan temperatura prome cu inicio di cada dia di trabou, pa ta sigur cu nan no tin keintura. Ademas di esey nan mester tabatin nan beurt y luga designa di antemano pa come e cuminda prepara pa un chef, cu tambe tabata den cuarentena, y cu tabata entrega e cuminda den forma individual na cada persona cu tayo, forki y cuchiu desechable.


text:
Prome Minister Evelyn Wever – Croes den nomber di Gobierno di Aruba ta felicita Tele Aruba, Aruba su planta nacional, cu a cumpli 59 aña di existencia. 59 aña ta informando, educando y ta entreteniendo henter comunidad di Aruba. Pabien na tur esnan cu ta labora na Tele Aruba y esnan cu tambe a forma parti di e ekipo di Tele Aruba den transcurso di e 59 añanan aki, Prome Minister Evelyn Wever – Croes a expresa.
“Ami a lanta como mucha ta weita Tele Aruba.” Tele Aruba den nos comunidad ya caba ta forma parti di bida diario di ciudadanonan y como tal ta forma parti tambe di Aruba su historia. Prome Minister a agrega bisando, cu esaki ta algo cu mester percura pa mantene asina.
Por ultimo, Prome Minister a manda palabranan di felicitacion y pabien na Tele Aruba cu e 59 aña di existencia y cu Dios bendiciona cada un persona cu ta laborando eynan, pa por sigui informa, educa y entretene henter comunidad di Aruba.


text:
Minister Dangui Oduber
ORANJESTAD (AAN): Diaranson un biaha mas Aruba a ricibi Allure of the Seas, cu ta e barco crusero di mas grandi den historia cu a yega di nabega pa Aruba Ports Authority (APA) N.V. E ta yena bo di satisfaccion pa por mira con APA ta yama Allure of the Seas bon bini na Aruba un biaha mas, ta palabra nan di Minister Dangui Oduber.
Allure of the Seas a yega Aruba cu mas cu 5,000 pasahero abordo. Locual ta hopi positivo pa Aruba ta cu den henter e ruta di e barco crusero, e porta di Oranjestad ta esun caminda mas ora (15 ora) e lo keda staciona. Esaki ta nifica cu e pasaheronan aki lo tin mas ora pa nan aporta na aruba su economia.
E barco aki por acapara 5.400 pasahero, tin un total di 18 piso y ta midi 362.12 meter di largo. Tambe Allure of the Seas ta nabega uzando 30 porciento di gas LNG cu ta hacie mas amical pa nos medio ambiente.
Tabata 2 siman pasa cu Minister Dangui Oduber a haya un recorido ariba Allure of the Seas, ora cu e barco a mara na Aruba pa prome biaha. Allure of the Seas cu ta un di e Mega Crusero nan di Royal Caribbean Cruiselines a informa cu nan lo tin interes pa firma un MOU cu pais Aruba pa asina busca personal pa traha riba nan cruseronan. Sigur un desaroyo positivo pa esnan cu tin interes pa traha riba crusero.
Minister Dangui Oduber ta kere firme den e recuperacion di Aruba su turismo y economia, pesey Gobierno ta haciendo tur lo necesario pa sigui stimula nos economia. Un palabra di gratitud ta bai pa e director sr. Marc Figaroa, henter e gerencia di APA N.V. y tambe e hunta di comisario.
https://diario.aw/categories/noticia/general/un-biaha-mas-aruba-a-ricibi-e-mega-crusero-allure-of-the-seas#sigProId93f8928eae


text:
ORANJESTAD (AAN): E situacion rond di coronavirus a crea un crisis den tur sector. Comercio ta un di e sector cu ta wordo afecta hopi pisa den e dianan aki.
Por a mira cu Coronavirus a rekeri di distanciamento social pa evita cu e malesa plama. Esaki a trece cune cu mas y mas hende a cuminsa evita di bishita lugarnan publico incluyendo restaurantnan.
Tur esaki ta a base di protocolnan internacional cu ta wordo ehecuta pa evita e contacto social y preveni cu COVID-19 propaga.
Pa e motibo ey a cuminsa ripara cu e comerciantenan mester a bira creativo y pensa riba maneranan pa sigui atende cu e clientela.
Den e dianan aki por constata cu hopi negoshi ta ofreciendo servicio di entrega na cas of na oficina. E servicio di ‘delivery’ aki ta limita e contacto social y sigur ta un opcion pa comunidad keda saludabel.
Sigur ta un bon iniciativa pa evita cu e negoshinan ta perde entrada. Al menos, esaki lo yuda pa comercio no keda na e minimo di entrada door di e perdida di clientela. Tin restaurantnan, manera esunnan cu ta parti di Aruba Wine and Dine Hospitality Group cu a bin cu e tremendo iniciativa di haci entrega (Cuminda na cas) totalmente gratis.
Den e dianan aki, mas y mas sector ta wordo afecta. Pesey ta necesario pa adapta na e momentonan di crisis y busca e manera di yuda comunidad pero tambe yuda comercio pa confronta e situacion di crisis mundial.


text:
Bida
Bida ta un característica ku ta distingui objetonan ku ta siñala prosesonan ku den kua nan ta sostene nan mes (Biologia) for di esunan ku no ta hasi esaki, pasobra e funkshonan ei a stop (morto), pasobra niunka nan no tabata mustra e sierto siñalnan ei ku ta kualifikanan komo inanima.
Den biologia, e siencia di organismonan bibante, bida ta e kondishon ku ta distingui organismonan aktivo foor di materia inorganiko. Organismonan bibante ta pasa dor di metabolismo, ta mantené homeostasis, ta posesa e kapasidat pa kresé, ta responde na stimulante, ta reprodusí anto, dor di selekshon natural, ta adapta den nan medio ambiente den generashonan sukesivo. Organismonan bibante mas kompleho por komunika na varios manera. Un arrango varea di organismonan bibante (formanan bibante) por wordu haña den e biosfera di Mundu, anto e propiedatnan komun na e organismonan aki- matanan, animalnan, schimmelnan protistnan, archaeanan anto Bacteria- ta un forma celular basá riba karbon anto awa ku ta forma un organisashon compleho anto informashon genetiko heritabel.
Den filosofia i religion, e konsepto di bida anto su naturalesa ta varia. Tur dos ta ofrese interpretashonan den kua ta wak kon bida ta relata na eksistensia anto konsensia, anto tur dos ta mishi ku varios konsnan relatá, manera stanso di bida, nifikashon, konsepto di un dios of diosnan, un alma of un bida despues di esun aktual.


text:
Outoridat Merkado Finansiero
E Outoridat Merkado Finansiero (AFM, Autoriteit Financiële Markten) ta tene supervishon riba e merkadonan finansiero: riba sparmentu, invertimentu, seguronan i fiansanan. Ta importante ku e públiko, komèrsio i industria i gobièrnu tin konfiansa den e merkadonan finansiero. I ku e merkadonan ta operá di un forma kla i honesto.
Supervishon den Hulanda Karibense
E AFM i e Nederlansche Bank (DNB) huntu ta ehersé supervishon riba kompanianan finansiero den Hulanda Karibense. Kada empresa tin sea e AFM òf e DNB komo promé punto pa dirigí su mes na dje. Asina, e funshonamentu komo instituto di krédito òf asegurador, en prinsipio ta un asuntu di e DNB. E funshonamentu komo proveedor di krédito, konsehero, intermediadó òf agente outorisá di seguronan òf kréditonan, en prinsipio ta un asuntu di e AFM.
Punto di Notifikashon Merkado Finansiero
Komo konsumidó òf invershonista bo tin kontakto ku e Punto di Notifikashon Merkado Finansiero. E Punto di Notifikashon ta dunabo kontesta riba bo preguntanan i ta risibí notifikashonnan i kehonan tokante e merkado finansiero.
Formulario di kontakto pa empresarionan i konsumidónan
Lokèt pa Empresario
E lokèt pa empresario ta e entrada sentral pa empresanan finansiero (i empresanan relatá) ku ta buska kontakto ku e AFM. E lokèt pa empresario ta yudabo ku preguntanan tokante entre otro e kontenido di e Lei riba e supervishon finansiero (Wft).
Hibamentu di palabra – prensa i media
E departamento di komunikashon ta sòru pa e kontakto entre e media i e AFM. Representantenan di prensa i media por akudí serka e boseronan di e AFM ku pregunta i petishonnan.


text:
Despues di un temporada di inactividad Aruparking ta cla pa wordo reactiva
Den un conferencia di prensa diaranson dia 5 di october e director di Aruparking N.V. a informa comunidad riba e maneho nobo di Aruparking. Sr. Mohamed a splica cu control riba parkeo lo cuminsa atrobe. Esaki lo sosode den fase, cuminsando cu un proceso di conscientisacion. Den e prome fase aki ta cuminsa cu repartimento di stickers pa asina tur usuario por ta bon informa y consciente, pa asina tur hende tin oportunidad pa cumpli cu e reglanan di parkeo.
E fase di conscientisacion lo tin un duracion di tres luna prome cu reactiva control di Aruparking bek unda cu si acaso a para ilegal, lo wordo sanciona. Pa awo Aruparking lo ta controlando ciudadanonan cu ta cometiendo infraccion door di plak un sticker oranje como metodo di comunica e infraccion.
Aruparking lo controla entre otro e permiso di tur esnan cu ta parkeer den vak geel. Tambe lo controla si ta para malo, por ehempel estacionando auto riba acera. Parkeervak blanco ta destina pa esnan cu ta paga na un di e parkeermeters. Aruparking ta trahando riba mantenimiento di e parkeermeters pa asina tur por wordo activa bek na comienso di 2023.
Pa loke ta trata sancion riba esnan cu ta kibra regla, riba esaki lo wordo dicidi proximamente. A palabra cu e raad van commissarissen di e empresa lo presenta nan conseho cerca Minister Ursell Arends como Minister di Transporte. Na su turno, minister lo atende esaki den conseho di ministers y eynan lo delibera pa yega na e posicion di Gobierno. Di e forma aki ta yega na e miho solucion pa maneha parkeo den centro di ciudad y pa reactiva Aruparking den su totalidad pa 2023.
“Tin un demanda den comunidad pa un maneho di parkeo den centro di ciudad. Nos mester duna nos hendenan tempo pa custumbra cu Aruparking ta activo atrobe y pesey lo cuminsa cu un sticker actie. Asina nos hendenan lo wordo concientisa unda y con mag para. Pesey pa awo ainda no tin sancion. E decision con lo hasi esaki aki lo wordo tuma mas despues y segun nos planning,” Minister Arends ta enfatisa.


text:
(ADVERTORIAL)
ORANJESTAD – Awe, Guardian Group Fatum, e Compania di seguro di mas grandi den Caribe, cu orguyo ta anuncia e transmision di Mundial 2022 na Telearuba. Guardian Group Fatum a firma un acuerdo cu Telearuba pa e licencia exclusivo di transmison pa cu e compentencia di futbol mas grandi na mundo: FIFA Copa Mundial Qatar 2022.
FIFA World Cup Qatar 2022 ta e di 22 edicion di e torneo di futbol mundial y lo cuminsa diadumingo 20 di November proximo cu e gran final riba diadomingo, 18 di december. Transmision di e competencia magistral aki ta posibel unicamente cu un licencia oficial y exclusivo di e organisacion. Considerando e magnitud di e evento deportivo mundial aki, Guardian Group Fatum a hasi posibel cu e comunidad Arubano tambe por biba y disfruta di cada partido.
Nos ta contento y entusiasma di ta un patrocinado principal di e transmision na nos planta nacional Telearuba. Copa Mundial Qatar 2022 ta un evento cu ta uni tur nacion, incluso aki na nos Isla di Aruba. Fanaticonan di curason pa cu futbol y hasta esnan cu normalmente no ta sigui deporte, ta bini hunto pa disfruta di e ambiente y Guardian Group Fatum ta sumamente orguyoso di por contribui na union di nos pueblo pa medio di e transmision na nos propio canal Telearuba.
Presente na ora di firma e contrato cu Telearuba, tabata presente Sr. Giovanni Kock, director di Telearuba y e directornan di maneho di parti di Guardian Group Fatum: Sra. Barbara Pochettino y Sr. Jacques van der Scheer.
Pa continua cu e celebracion di Copa Mundial 2022, Guardian Group Fatum ta ofrece un descuento atractivo di diferente Seguro. Cera un seguro di auto nobo na Guardain Group Fatum durante e periodo di FIFA World Cup Qatar 2022 y ricibi 10% descuento riba bo prima. Ariba Seguro di biahe lo tin descuento ariba e prima pa dia. Termino y reglanan ta aplicabel.
Pa mas informacion di e Guardian Group Car Insurance y Travel Insurance bishita Guardian Group su website www.myguardiangroup.com/en_DTC_products/motor. Of acudi na bo broker. Pa mas informacion tambe por pasa personalmente durante orario di oficina of por yama 582-1111 pa un cita. Tambe por manda un email na [email protected]
Sintonisa FIFA World Cup Qatar 2022 diadumingo 20 di November na bo planta nacional, Telearuba canal 23. Apertura ta 10or di mainta sigui pa e prome partido 12or di merdia.


text:
Durante e caredanan di Karting, den categoría Senior Two Strokes, na Estados Unidos e conocido Jonathan Arends ta haciendo un papel impagable hibando Aruba su nomber den e top celebrities di Karting rond di mundo. ROK CUP USA ta un serie di caredanan Karting, cu a wordo introduci na Estados Unidos na 2013. Aunke e serie aki ta uno relativamente nobo na Estados Unidos, rond mundo e ta un serie cu ya ta draai pa 11 ana y na 32 pais rond di mundo. ROK CUP ta conta cu autorización di FIA y ta reconoci pa Federation Internacionale de Karting, haciendo uso di motornan Vortex – ROK y cu ta promove partnership cu PCUP International Finals na South Garda Italia. ROK CUP USA ta hopi entusiasma cu e caredanan di 2015 cu a wordo lansa na Maart na Orlando Kart Center. E serie lo continua cu un stop na Miami, Jacksonville y Ocala. September 13 y 14 lo termina e horada na Orlando Kart Center pa host ROK CUP USA Championship na unda e ROK CUP champions lo keda homenagea, basa riba e puntonan acumula durante e 5 caredanan cu ta formula asina hunto e five – race series. E prome race a ser corri na Ocala Grand Prix , durante e weekend di 18 y 19 di April y aki e Arubiano, Jonathan Arends a saca e mihor tempo y tan a di 5 lugar caba den e point series aki. E di dos careda lo ser teni na Homestead y esaki lo tan a final di Mei, esta e dianan 23 y 24 di Mei, 2015. Mientras tur wowonan lo ta dirigi riba e di cuater careda dianan 27 y 28 di Juni 2015 na e fantástico pista di Palm Beach. E ultimo careda pa e series lo ser corri na Jacksonville e dianan 15 y 16 di Augustus, 2015.
“Bale la pena” videoclip a wordo lansa!
January 29, 2021 0
ART EXHIBIT- Soca Art- Raise your voice!
January 15, 2021 0


text:
ORANJESTAD (AAN): Despues di varios dia di vigilancia, cu planning y suficiente prueba, a haya OK di Ministerio Publico pa autoridad hudicial y esnan anti-droga a tene un razzia riba Diadomingo anochi na un cas na Hooiberg.
E oficialnan di Polis a yega diripiente, y a rondona e cas pa evita cu hende ta huy. Uno a hasta cera e cranchi di meter di awa.
Tur e oficialnan aki tabatin sosten di Polisnan di K9 Unit, oficialnan Anti-Droga, oficialnan forensico di BFTO, diferente Unidad di Polis, y tambe Fiscal.
E habitantenan di e cas tabata disfrutando di un Diadomingo trankil, y a keda totalmente sorprendi. Varios persona eynan a wordo aresta. Algun di nan ta di exterior y no tin documento pa proba cu nan ta legal, y nan tambe a wordo aresta y pasa pa Guarda Nos Costa.
Un di esnan deteni ta un muher kende tin un baby di algun luna. Un agente policial femenino a tuma e baby over, mientras cu e muher a wordo aresta, pa asina e wordo transporta pa Warda di Polis unda e lo wordo interoga.
Polisnan a keda basta tempo na e adres aki, pasobra a busca den tur skina pa asina adkiri prueba, y demas material necesario pa e investigacion. Y como cu e caso aki ta uno ‘time-sensitive’, Ministerio Publico a haya necesario pa e razzia a tuma e ora ey mes, envez di e acostumbrado oranan di marduga.
A tuma nota cu tabatin oficialnan di CEA tambe presente, pa asina yuda vigila y duna asistencia na e oficialnan di Polis.
Na final, e vehiculo special di transporte di Polis a ser usa pa transporta diferente detenido rumbo pa Warda di Polis.
Te cu ayeranochi laat, oficialmente Polis no a duna ningun detaye di e razzia aki na Hooiberg.
https://diario.aw/categories/noticia/policial/razzia-na-cas-na-hooiberg-a-produci-varios-detencion#sigProIdd6d3e68678


text:
D-News
D-Movement
Un Movemento Progresivo Di E Pueblo Electoral
Turismo, Salud Publico & Deporte, como yiu di un politico cu tabata tin un trayectoria largo di mas di 30 aña den Movimiento Electoral di Pueblo, mi kier hiba nos pais hunto den un progreso positivo unda ningun hende lo no mag keda atras. E movecion aki ta inclui proyectonan cu lo hiba Aruba den un era nobo caminda transparencia lo prevalece y e pueblo ta goberna hunto cu MEP pa bin cu e miho ideanan nobo pa Aruba.
Join nos D-Newsletter
Tur e evento y noticia nan directamente di Dangui Oduber.


text:
Durante un foro organisá pa Partido Nashonal e siman aki un panelista a trese dilanti ku mr. dr. Moises Frumencio da Costa Gomez (Dòktor) tabata den Katholieke Volkspartij (KVP). Esaki no ta bèrdat. Prinsipalmente pasombra e panelista a bisa di ta un fiel siguidó di Dòktor, ta importante koregí e fayo aki.
Na 1936 Dòktor i Monseigneur Verriet a lanta Curaçaosche Rooms Katholieke Partij (CRKP). CRKP tabata e partido di mas grandi di Kórsou pa loke ta trata elekshonnan 1937, 1941, pero ta pèrdè ku Partido Demokrat na 1945. Dòktor, parlamentario pa CRKP, tabata sinti su mes frustrá ku CRKP tabata move muchu poko poko ku outonomia i derechi di voto universal. Awa a pasa hariña ora Pader Mölmann a bisa: “de grote massa mag absoluut niet stemmen*”. Kiebro di Dòktor i CRKP a bira eminente na 1947. Na 1948 CRKP, konsiderando ku Dòktor su akshon tabata un traishon, a disolvé i stòp di èksistí. Na komienso di 1948 elementonan di CRKP a yuda lanta dos partido nobo: Katholieke Volkspartij (KVP) i Nationale Volkspartij (PNP). Katholieke Volkspartij na 1960 ta hañ’é obligá ta kambia su nòmber pa Konstruktieve Volkspartij pasombra Obispado aki a prohibí e partido usa e palabra “katóliko”. Obispado tabata hostiná ku KVP anteriormente a forma un Bestuurscollege ku Partido Demokrat (DP). Obispado tabata konsiderá DP ku tabata influensiá pa Protestantnan, enemigu mortal di katolisismo. Despues di 1962 KVP ta desaparesé.
Dòktor pues nunka a forma parti di KVP, sino di CRKP ku ta dos partido diferente.
Willemstad, Kòrsou
*Curaçao, 2 augustus 1945


text:
Posted on January 8, 2018
E fecha riba cual nos campadornan por cuminsa kampeer ta Diadomingo 25 maart 2018 pa 12’or di merdia. Kiermen riba e fecha y ora stipula ta permiti pa pone trailernan y tentnan riba nos beachnan. Tur objeto cu wordo poni promer cu e fecha y ora stipula lo wordo kita pa polis. E ultimo dia […]
Posted on January 7, 2018
DESDE 1 DI JANUARI 2018, MARIHUANA RECREACIONAL TA LEGAL NA CALIFORNIA. E ESTADO AKI TA PIONERO DEN E BENTA DI MARIHUANA MEDICINAL DESDE 1996, SIENDO UN DI E ESTADONAN MAS POBLA NA MERCA. E TA CONBERTI DE FACTO DEN E MERCADO MAS GRANDI NA MUNDO DEN BENTA DI E DROGA AKI. DEN E PROME SIMAN […]
Posted on January 7, 2018
Diasabra 6 di January riba dia di 3 Rey y na inicio di temporada di carnaval, VIP Christmas radio a termina su transmission pa e temporada di fin di anja exitosamente. Durante e ultimo 3 luna nan di 2017 VIP Christmas a conta cu un gran cantidad di oyentenan tanto na Aruba como de exterior. […]
Posted on January 7, 2018
Diadomingo den careda di 3 or marduga riba caminda di Seroe Pita na e subida chauffeur a perde control cu su auto dal den palo di luz pasa pega cu mata di kwihi dal cura di cas y auto pa despues bolter. E chauffeur a keda herida benta abou y a keda atendi pa personanan […]
Posted on January 7, 2018
E FRIEU CU A INVADI GRAN PARTI DI CANADA A TRECE MAS SNEU Y IJS CU CUSTUMBER Y A CAMBIA E PAISAHE NA E LUGAR MAS POPULAR Y BISHITA NA CANADA, NIAGARA FALLS. UN PARTI BASTA GRANDI DI NIAGARA CU TA MIDI MAS DI 60 METER NA E FRONTERA DI MERCA Y CANADA TA GEFREEZE. […]
Posted on January 7, 2018
PRESIDENTE DI MERCA DONALD TRUMP A MANDA UN ADVERTENCIA RECIENTEMENTE VIA TWITTER PA SU HOMOLOGO DI NOORD KOREA KIM YUNG UN CU SU BOTON NUCLEAR TA MAS GRANDI Y PODEROSO. E LA BISA CU SU BOTON TA RIBA SU LESENAAR TUR MOMENTO. E LA REFERI NA UN NOORD KOREA COMO UN REGIMEN DEBIL Y SIN […]
Posted on January 7, 2018
Despues di Parada di Fakkel un grupo di hoben caminda pa cas a haya nan mes den accidente. E hoben tras di stuur di un Toyota Yaris color berde riba Van Leeuwenhoekstraat den pura no a duna preferencia na un Toyota Yaris color oro cu tabata riba De La Sallestraat. E impacto tabata fuerte, e […]
Posted on January 7, 2018
DESPUES DI MAS CU DOS ANJA, NOORD COREA TA HABRI E LINJA DI COMUNICACION CU ZUID CORREA. TA TRATA AKI DI E UNICO COMUNICACION ENTRE E DOS PAISNAN CU PA DOS ANJA LARGO TAWATA CORTA. UN HECHO CU TA MARCA UN ADELANTO PA ALIVIA E TENSIONANAN ENTRE E GOBIERNONAN. E ANUNCIO DI PYIONG YANG RECIENTEMENTE […]
Posted on January 7, 2018
Durante parada di Fakkel di comienso te final polisnan riba e ruta di e carnaval tabata man yan cu diferente asistencia. Detencionnan a cay pa persona cu droga den poder, otro ta un sospechoso busca y despues a sigui e bringamentonan entre Adriaan Lacle cu LG Smith Blvd te cu na altura di royal plaza […]


text:
Aruba a confirma e prome 2 caso di e virus COVID-19, cual ta un pandemia mundial.
ORANJESTAD, Aruba – 15 maart 2020
Aruba a confirma e prome 2 caso di e virus COVID-19, cual ta un pandemia mundial. Inmediatamente Gobierno di Aruba a activa e diferente protocolnan di accion pa cu e situacion aki.
Teniendo na cuenta e medidanan preventivo y di accion cu a keda decreta pa nos Minister President y e responsabilidad di tur sector publico pa preveni cu e virus aki sigui plama na nos pais, e Titular di e Cartera di Transporte, Minister Chris Romero, ta informa riba e medidanan preventivo cu tur compania y persona individual den posecion di un permiso di Transporte Publico mester tuma di awor pa dilanti:
• Tur compania of persona individual den posecion di un permiso di Transporte Publico mester sigura di por desinfecta su vehiculo() diariamente.
• Pone “hand sanitizer” na disponibilidad di e usuarionan y di e trahadornan na tur momento.
• Pone informacion tocante e COVID-19 den bista y na disposicion di e usuarionan na tur momento y alcanse.
Material por wordo busca na Departamento di Salud Publico.
•Den caso cu durante ta brindando servicio di Transporte Publico topa cu un caso sospechoso di COVID-19, instrui e persona pa yama na e liña telefonico specialmente apunta pa casonan asina: 280-0101.
Ta pidi tur compania y persona individual cu ta dispone di un permiso di Transporte Publico, pa tene bon cuenta cu e medidanan di prevencion y accion stipula, pa asina preveni lo mas posibel pa e virus COVID-19 sigui plama na nos pais.


text:
Eagle Aruba ta opera un casino ubica den Eagle Resort Aruba. Eagle Aruba ta un subsidiario di Abura Development Corporation VBA. Eagle Aruba a emplea a un total di 68 empleado riba 1 january 2021. Wouters a uni na Eagle Aruba riba 31 de julio de 2019 y recientemente a traha manera e asistente pa un salario di Afl. 2,217.15 pa luna.
Mirando debe grandi di Eagle Aruba, riba 4 january 2021, Eagle Aruba a haci un propuesta pa tur empleado pa stop contract di trabou extrahudicial pa acuerdo mutuo acuerdo cu efecto pa 16 january 2021 pa un pago di tarifa pa rescision.
Eagle Aruba tabata emplea 68 empleados, 38 cu tabata miembro di sindicato FTA. 60 empleado a acepta oferta di Eagle Aruba. 8 empleados (miembros de FTA) no a acepta oferta, Wouters ta un di nan.
Ta pidi compensacion ekivalente pa indeminizacion pa kita trabou Wouters mas e salario di periodo di notificacion. Den ultimo añanan, Eagle Aruba a registra mal resultado financiero, perdida durante 2018 te cu 2020.
Segun Wouters, e solicitud di disolucion mester rechasa pa tres motibo, e controversias relativo na rescision di contract di trabou pa motibo economico mester ta someti na director di DAO.
Eagle Aruba no a fundamenta suficientemente e solicitud pa motibo cu no a cumpli cu rekisito pa e tribunal na caso cu presenta na cuenta annual aproba ultimo añanan.
Wouters ta argumenta cu compensacion ofreci pa Eagle Aruba no ta rasonable. De acuerdo cu Formula di tribunal di Subdistrito, lo tene na cuenta pa determina e compensacion.
Mester tene na cuenta e cantidad aña di servicio y mester usa factor di coreccion cu tin na cuenta cu Wouters no tin perspectiva di otro trabou pa motibo di crisis di coronavirus. E ta pidi al menos un suma di 9.000.00 door cu otro a acepta e propuesta no ta existi un motibo pa condena Wouters.
Cu e mal resultado declara pa Eagle Aruba no ta contrverti pa Wouters. Corte ta considera plausible cu Eagle Aruba den casonan rasonabel pa interumpi e compania. Ta rechasa e defensa di Wouters pa reclamo di Eagle Aruba cu ta suficientemente fundamental pa Eagle Aruba pa no cumpli cu rekisito estableci pa corte pa presenta cuenta annual.
DAO no ta impone rekisito di presenta cuenta annual den caso cu contract di trabou pa tur empleado. Pa e motibo aki e defensa a keda rechasa. No ta cla cua tabata e motibo di defensa di Wouters.
Wouters tin derecho pa un compensacion mas halto, calcula pa acuerdo cu principio di corte. E situacion financiero di Eagle Aruba y posibilidad di pago di un compensaicon husto, corte a conclui.
Wouters no a nenga cu Eagle Aruba no tin un capital social y cu tin un debe di 10.103.809 na 2020. Esey ta nifica cu Eagle Aruba no tin modo pa paga e otro 7 empleado cu ta solicita asignacion cu ta un Afl. 170.961 pa paga.
Corte lo estima compensacion cu determina di manera husto pa un acuerdo cu solicitud di Eagle Aruba, cu e suma di entrega. Lo incrementa salario durante periodo di notifacion cu Wouters lo tin derecho na un caso di cancelacion pa Eagle Aruba.
Corte lo considera un indeminzacion pa despido di Afl, 3500.00. Despues corte lo determina e pago di Wouters lo deduci e compensacion. Lo otorga pa Eagle Aruba retira solicitud di disolucion.
Den e caso, Eagle Aruba mester haci cargo di costo di procediemnto cu lo ta un Afl. 1000. 00 di salario pa representa autorisa. Si Eagle Aruba no retira e solicitud, corte lo considera cu tin motive pa compensa costo legal entre parti, den sentido di cada parti ta core pa nan mesun costo.
Hues di corte ta duna Eagle Aruba oportunidad pa retira su solicitud mediante un declaracion pa escrito cu mester registra na corte pa 23 di april 2021 cu un copia pa Wouters. Den e caso aki, Eagle Aruba lo por ordena Wouters pa paga su mesun Afl. 1000 di costo pa procedimento.


text:
Ulandesnan tin 340 mil mion euro na sèn di spar serka bankonan.
Habitantenan di Hulanda tabatin na fin di 2016 masomenos 340 mil mion euro na sèn di spar na banko. Den un aña e kantidat di sèn di spar a subi ku 5.3 mil mion euro. 1.8 mil mion ta sèn ku a keda depositá na banko. Sobrá 3.5 mil mion ta konsistí di interes ku a haña, segun sifranan di ‘De Nederlandse Bank’ (DNB).
Ku kasi 17 mion di habitante esei ta nifiká masomenos 19.900 euro na sèn di spar pa kada hulandes. DNB no ta bisa nada di e repartishon real entre e gruponan di e poblashon. E parti mas grandi di e sèn di spar ta depositá na un kantidatnan relativamente chikí di banko. Pero e último añanan e konsentrashon pa loke ta merkado di spar a baha un tiki. Na 2012, 91% di e sèn tabata na e bankonan di mas grandi, awor esaki ta 87 porshento. Segun DNB despues di e bankarota di Icesave na 2008 i di DSB na 2009, e konsentrashon riba merkado di spar a krese. E tempu ei hulandesnan tabata konfia nan sèn serka bankonan grandi. Awor mas sèn ta bai na bankonan mas chikí. E motibu prinsipal ta ku hopi biaha nan ta ofresé un interes di spar un tiki mas haltu ku bankonan grandi. Na fin di 2016 bankonan grandi tabata duna masomenos 0.4 porshento na interes i bankonan chikí 0.85 porshento. Ademas tin bankonan stranhero aktivo na Hulanda, pero pa motibu di e frakaso di Icesave nan tin un parti chikitu den e merkado. Solamente 2 porshento di e sèn di spar ta depositá serka bankonan ku tin un kompania mama stranhero.


text:
Derecho Di Propiedat
Derecho di propiedat ta karakterisá su mes por parte dor di su variedat i di otro banda dor ku semper tin un interés finansiero konsiderabel embolbí. E interésnan (finansiero) grandi embolbí den transakshonnan di propiedat ta hasi sostén i konsehería hurídiko indispensabel. E interésnan embolbí tambe tin komo konsekuensia ku lo wòrdu probá den korto tempu ku e invershon den konsehería huridiko tabata bale la pena i e gastunan lo wòrdu rekobrá.
E ehèmpelnan di derecho di propiedat ku ta wòrdu generalmente mas komentá ta naturalmente konfliktonan di empresarionan i personanan partikular relashoná ku hisamentu o bahamentu di hür, hürmentu bou di preis, inkumplimentu di pago, terminashón di hür i likidashón. E abogadonan di Triple A Attorneys tin amplio eksperensia riba e tereno aki i por asistíbo for di prinsipio te na final pa por optené un resultado benefisioso.
Aparte di e aspektonan ya menshoná, abogadonan di Triple A Attorneys tambe por asistíbo riba e siguiente aspektonan di Derecho di Propiedat: konseho pa ku kompra òf atministrashon di propiedat, tiponan di finansiamentu,hipotek, beslag, derecho di apartamentu,desaroyo di proyekto,kompra i benta, lei di konstrukshon i erfpacht.


text:
Un soño cu a cuminsa 29 aña pasa di cual cu tempo a bira e unico programa di pasco den oranan di mainta trempan. Robby ta e unico programa di pasco entre 5or di mainta pa 7or di mainta na radio. E programa ta un combinacion di musica di pasco di antes y awe. E programa ta parti den diferente seccion manera receta, oraracion, moda y entrevista.
29 aña pasa Robby tabata e prome locutor cu a bin cu un Top di pasco di cual e miho cancionan di fin di aña tabata haya nan debido atencion y reconocimiento.
E prome cancion cu a bira Number 1 tabata Nancy Ramos falta 5 pa las 12.
E aña aki Robby su entusiasmo ta mas halto cu nunca di cual e ta invita tur su fiel oyentenan di tur tempo pa compañe den apertura di e fiesta di fin di aña diasabra 1 di october riba Radio MAS 105.1 Aruba su radio di mas nobo.
E fiesta di fin di aña lo ta den aire di dialuna pa diabierna 5:00am-7:00am y tur diasabra 5:00pm pa 7:00pm.
E fecha di top di pasco ta 17 December cuminsando pa 10or di mainta encadena tambe riba Diario TV48. Aña pasa e cancion di Francela Jacobs a logra ricibi e premio di honor como cancion di pasco 2021
Nos ta desea Robby Rosel hopi exito cu su 29 fiesta di fin di aña.


text:
WILLEMSTAD- 10 di aprel 2015:- For di momentu di introdukshon di e buelo nònstòp ku JetBlue pa Kòrsou, nos destinashon ta eksperensiando un kresementu signifikante for di New York. Pa brinda sosten na e kompania di aviashon i partnernan hotelero Ofisina di Turismo di Kòrsou (CTB) a djòin ku partnernan mayorista den merkado, Travel Impressions, GOGO World Wide Vacations i algun partner den sektor privá pa organisá un ‘New York Roadshow’ ku e meta pa informá e agentenan di biahe i pa mantené Kòrsou komo nan destinashon di promé opshon pa nan klientenan.
Durante 4 dia e tim di Kòrsou a ‘organisávários seminario edukativo, tene kombersashon di benta i organisá eventonan dediká na media di New York. Di e forma aki a kubri gran parti di e áreanan urbano di e siudat grandi New York. Pa por a hasi tur esaki CTB a konta ku kontribushon di vários partner den industria manera, Avila Hotel, Curaçao Marriott Beach Resort & Emerald Casino, Pelican Express, Presto Car Rental, Renaissance Curaçao Resort & Casino, Santa Barbara Beach & Golf Resort iSunscape Curaçao Resort, Spa &Casino. A inisiá e roadshow na Long Island, (NY) na unda a kombiná un presentashon ku un sena di ‘bon biní’ pa aproksimadamente 50 agente di biahe.
Su siguiente dia e tim a bishitá West Orange, New Jersey kaminda representantenan di sektor privá huntu ku Travel Impressions a tene diferente kombersashon di benta ku agentenan di biahe den e área i asina promové buelonan direkto for di aeropuerto di JFK pa Kòrsou. A finalisá e di dos dia ku un feria komersial spesialmente pa e mas di 50 agentenan di biahe ku mas ta ‘bende’ Kòrsou komo destinashon den e respektivo área. Riba e di tres dia e gira di promoshon a kontinuá parti mainta ku kòmbersashonnan di benta den e siudat di Staten Island i Brooklyn esaki den kombinashon ku Travel Impressions i GOGO World Wide Vacations. Na final di e dia a tene un di tres evento ku a konta ku partisipashon di mas di 30 agente di biahe for di e área menshoná. Pa klousurá e di kuater dia a tene e ‘New York Travel Massive’. E evento aki a enfoká riba ‘travel networking’ esaki ku e meta pa atraé profeshonalnan den industria biahero meskos tambe e medionan di komunikashon klave den industria turístiko. A laga e grupo sera konosí ku Kòrsou via vários fuente di informashon interaktivo. Mas ku 130 miembro di NYC Travel Massive a asistí inkluyendo Budget Travel, American Spa, Resident Magazine, Huffington Post, AFAR, American Way i hopi mas.
CTB huntu ku su partnernan den industria por mira bèk riba un gira di promoshon eksitoso ku a keda bishitá pa un gran kantidat di agente di biahe, miembronan di prensa i profeshonalnan turístiko di New York.


text:
Alicia Machado a revela den fin di siman un noticia tristo riba su rednan social, cu nan a haya e restonan di su ruman mas jong, Arturito Jr., cu tin un aña desapareci. Den un post di Instagram cu el a acompaña cu un potret unda ta aparece varios bela cu e imagen di e Virgen di Guadalupe, Miss Universo 1996 a revela e tragico noticia.
E ruman di Alicia, Arturo Machado Zambrano, ta e menor di su famia, yiu di su tata Arturo Machado, cu a fayece aña pasa di un asesinato. E corantnan venezolano a reporta diahuebs cu a haya dera un ‘osamenta’ humano den e sector di Maco Maco, den e municipio di San Diego na Estado Carabobo. Na e sitio di e crimen a haya e cedula di identidad di Arturo José Machado Zambrano, un debit card y un credit card, dos sim card di un celular y un carson.
Un dia despues di e post, Alicia Machado a gradici e palabranan di condolencia di varios di su compañeronan den e medio artistico. Alicia den su mensahe a priminti cu semper e lo hiba su ruman den su curason, como e mas sincero amor di ruman. Ademas el a manda condolencia pa e mama di Arturito Jr., dunand’e di compronde cu nan tabata mitar ruman y a pesar di esey, entre nan dos a existi un gran cariño.


text:
“Señor a trata mi segun mi bon conducta, E’la recompensa mi pa mi mannan limpi, pasobra mi a sigi Señor su camindanan y mi no a peca bira lomba pa Dios. Tur Su decretonan m’a tene mi dilanti, nunca mi no a rechasa su mandamentonan.”
Salmo 18:20-22
Cu inmenso tristesa pero conforme cu boluntad di Dios nos ta participa fayecimento di mi querido esposo, nos tata y nos welo stima:
Mirto Emilio Koolman
*02-11-1959 – †26-02-2020
Acto di entiero lo tuma lugar diahuebs 5 di maart 2020 na Misa Sagrado Curason na Savaneta pa 4’or di atardi, despues pa Santana Catolico na Savaneta.
Nos defunto stima lo reposa di 2’or di atardi den misa Sagrado Curason na Savaneta.
Adres pa condolencia: Aurora Funeral Home diaranson 4 di maart 2020 di 7’or pa 9’or di anochi.
Despensa nos si den nos tristesa nos por a lubida un of mas familiar.


text:
CONCACAF
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Confederacion di futbol di Norte y Centro America y Caribe (na ingles: Confederation of North, Central American and Caribbean Association Football; na spaño: La Confederación de Norteamérica, Centroamérica y el Caribe de Fútbol y na hulandes: Confederatie van Noord-, Midden-Amerikaanse en Caribische Association Football), abrevia CONCACAF, ta e confederacion di bondnan nacional di futbol den e continente Norte Americano cu ta constitui pa e zonanan Norte America, Centro America y region Caribense. Pa motivonan geopolitico a admiti tambe e paisnan Sur Americano: Guyana i Surnam y Guyana Frances.
CONCACAF ta un di e seis confederacion di futbol organisa segun continente y a wordo funda dia 18 di september 1961 na Ciudad di Mexico, ora a uni NAFC y CCCF. Miembronan fundado ta Canada, Costa Rica, Cuba, El Salvador, Guatemala, Haiti, Honduras, Mexico, Antias Hulandes (Corsou), Nicaragua, Panama, Surnam y Merca. Su sede ta na Miami, Florida. Den su funcion di organo gubernamental CONCACAF ta organisa competencianan pa e ekipo y clubnan nacional di futbol y tambe e torneonan clasificatorio di e Copa Mundial masculino y femenino. E ta e di tres confederacion mas exitoso bou di FIFA.
E tin 41 miembro afilia:
- Zona Norte America
- Zona Centro Americano
- Zona Caribense (CFU)
- Anguilla
- Antigua y Barbuda
- Aruba
- Bahamas
- Barbados
- Bermuda
- Boneiru
- Cuba
- Dominica
- Grenada
- Guadeloupe
- Guyana
- Guyana Frances
- Haiti
- Islanan Cayman
- Islanan Turcas y Caicos
- Islanan Virgen Britaniko
- Islanan Virgen Mericano
- Jamaica
- Kòrsou
- Martinique
- Montserrat
- Puerto Rico
- Republika Dominikano
- Saint Kitts & Nevis
- Saint Lucia
- Sint Maarten
- Saint Vincent & The Grenadines
- San Martein
- Sürnam
- Trinidad i Tobago


text:
Dios, warda mi, mi ta buska refugio serka Bo; mi ta bisa SEÑOR: ‘Bo ta mi Señor, mi felisidat! No tin nada riba Bo!’ Un siman karga ku bendishon di Dios pa bo .
Number 6:24-26
SEÑOR bendishoná boso i warda boso, SEÑOR wak boso ku kariño i mustra boso su bondat, SEÑOR wak boso ku amor i duna boso pas i prosperidat. Dios bendishona bo y un felis siman .
Prover 28:4
Es ku n’ ta wòri ku Dios su palabra, ta kurashá mal hende, pero es ku tene kuenta kunÉ, ta resistí nan. Dios bendishona bo , y un felis siman .
2 Timoteo 2:1
P’esei abo, mi yu, sea fuerte pa medio di e grasia ku Kristu-Hesus ta duna. Un felis siman Dios bendishona bo.
Isaias 25:1
T’Abo, SEÑOR, ta mi Dios, mi ke alsa Bo, bo nòmber mi ke alabá, pasobra bo obranan ta maravioso. Bo ta keda fiel na desishonnan, ku B’a tuma fo’i tempu bieu. Dios bendishona bo y un felis siman


text:
Diadomingo mainta un cantidad grandi di mucha hunto cu nan mayornan a yega Aruba Ports Authority (APA) pa e dia tan spera di yegada di Sinterklaas. Aruba Bank ta contento di a aporta na e celebracion anual di nos comunidad.
Sinterklaas y su Pietnan a sigui cu un tremendo celebracion na Plaza Padu. Na caminda mucha tabata saluda Sinterklaas y a ricibi mangel.
Cu yen di entusiasmo y ambiente e festeho a sigui na Plaza Padu cu show di canto y baile di grupo di Muchanan Sabi.
Nos ta desea Aruba henter un dushi y sano celebracion di Sinterklaas.


text:
Derecho / Lei Maritimo
Lei Maritimo ta kubri tur aspekto legal di transporte akuatiko. E ta un lei kompletamente independiente I su reglanan no ta depende di e leinan documenta den Kodigo Civil (Buki di lei Civil?) pero su leinan ta basa riba Tratadonan International.
Por ehèmpel ponementu di beslag riba un (barku/yate?) boto ta un medio praktiko i efektivo pa por eksigi pago. Den kasonan asina’ki Triple A Attorneys lo por yuda bo riba termino kòrtiko pa por pone beslag riba un (barku/yate?) boto ku ta den awanan teritorial di nos Islanan.
Triple A Attorneys tin e eksperiensia nesesario pa por konsega bo di e manera adekuá I por representá bo na momentu ku bo tin un disputa ku tin di haber ku Lei Maritimo. Triple A Attorneys tin vinkulo ku varios otro kompania, manera bankonan International, rederijen (empresanan di nabegashon?) I otro hypotheekhouders (akreditadonan?), scheepsagenten (konsignadonan?), havenbedrijven (empresanan di den haf?), I stuwadoors (weet ik niet).
Pa tur bo preguntanan i òf informashon tokante Lei Maritimo, i òf ponementu òf kanselashon di un beslag riba (barku/yate) boto òf pa benta ehecutorial o di forma priva di bo (barku/yate?)boto, serka nos bo ta n’e adrès korekto.


text: KRALENDIJK – Djamars 29 di òktober último a ensayá ku un avion a kai na Flamingo International Airport (BIA). Radio Live99 a papia ku Sra Rosalinda Balentin kende ta e ‘airport operations manager’. Ta trata di un treinen kon pa atendé ku un situashon kaminda un avion a aterisá i a ‘Crash’. Balentin:” Nos ta hopi kontentu kon tur kos a bai bon, pasobra ta prosedernan ku ta mara na ICAO ku nos mester kumpli i prosedernan ku ta mara den lei Hulandes. Kada dos aña mester hasi algu basá riba kalamidat. Kumpliendo ku esaki ta pa nos ta bon prepará si algu sosodé, ban spera nunka e ta pasa, kada persona sa kon pa aktua i skapa mas tantu bida posibel. E treinen a bai unda nos a simulá ku un avion MD 80 ku mas o ménos 45 hende abordo a konstatá problema i a aterisá inkorekto i a ‘Crash’. Tur instansia ku mester asistí tabata presente entre otro brantwer, kuido, polis, kmar, OLB i esnan di aeropuerto mes. Nos tur huntu ta kuminsá traha riba e kaso i tin sierto tim ku ta keda formá pa atendé ku un situashon asina. Meta ta pa yuda i salba mas hende i kita loke ta riba pista pa por kontinuá ku otro buelonan. E otro gruponan ku mester yega aeropuerto momentu ku algu sosodé tabata presente na e sitio. Ta dependé e treinen ku ta perkurá pa e otronan ta presente òf nan ta keda na nan pòst i ta yama nan na aeropuerto. Den e kaso aki tur instansia tabata presente, sinembargo ta hasi treinen kaminda ta praktiká e parti di otro instansianan pa kore yega aeropuerto,” Balentin a menshoná. El a sigui bisa:” Ta importante pa hasi e práktikanan pa semper ta bon prepará i mihó posibel. Di e forma aki e hende por dil mas mihó ku e situashon. Kada 2 aña ta organisá un praktiká den kada departamentu. Semper tin praktiká i ta spera nunka algu ta sosodé. Nos a invitá 2 persona di aeropuerto Kòrsou. Nan a opservá kon tur kos a kana den e praktiká i asina realisá kiko ta e puntonan ku mester drecha. Nunka algu manera esaki por kana perfekto.”


text:
ORANJESTAD,Aruba
Parlamentario Endy Croes a recore Aruba dia 25 di januari celebrando dia di Betico y alabes saludando pueblo probechando pa por scucha kico ta bibando den pueblo. Por a constata cu pueblo ta satisfecho y pueblo ta compronde e situacion real di Aruba. A bishita entre otro House of Cake riba caminda grandi na Savaneta di empresario Edgard “Gachi” Hermosen kende tabata tin un tremendo actividad celebrando dia di Betico cu musica live di Hot ‘n Groove Band poniendo un ambiente unico den cas. Savaneta a celebra Dia di Betico engrande. Contento di por a topa entre otro cu Emely, Sharon, Judith, Ramiro, Marjorie y un cantidad di ciudadanonan festehando. Bunita pa mira cada bario organisa nan evento riba Dia di Betico pa hunto nos mantene su memoria bibo y siña nos futuro generacionnan historia di Betico. Danki House of Cake.


text:
ORANJESTAD,Aruba
“Fraccion di AVP ta sumamente preocupa pa efecto di e medidanan den presupuesto 2020 pa
perspectivanan di crecemento economico,” segun Parlamentario Sr Richard Arends ayera mainta
para dilanti di Banco Central vociferando e preocupacion y incertidumbre grandi aki.
Den e periodo 2013 pa 2017, Aruba a conoce un crecemento economico solido danki na un
maneho di inversion robusto hiba pa gabinete Mike Eman. “Perspectivanan pa crecemento
economico ta wordo frena na e momento aki pa e aumento di impuesto cu nos ta conociendo for
di 2018.”
Presupuesto pa aña 2020 ta yega su norma di surplus di +0.5% a base di medida. “Tur
expectativa pa un crecemento economico, con conservativo cu esakinan lo por ta, ta bira hopi
pero hopi chikito,” Sr. Arends a splica. Un presupuesto cu un formato diferente, caminda
derecho di Parlamento ta wordo mina un biaha mas. “Parlamento lo aproba solamente e gastonan
total na nivel di ministerio y ta duna e minister carta blanco pa reparti e fondonan manera cu e ta
haña ta bon dentro di su ministerio,” sr Arends a mustra. “E desaroyo aki sigur ta algo
sumamente cuestionabel y a trece esakinan dilanti den e reunionnan preparativo. Sinembargo nos
por a constata cu no a duna oido na a preocupacionnan di miembronan di Parlamento.”
“Ta trata aki di un prespuesto incompleto, como cu gran parti di e entradanan prespuesta no tin
base legal ainda, mirando cu e leynan cu ta formalisa e reforma fiscal no a yega Parlamento
ainda.” No obstante esaki Parlamento a haña solamente un siman di tempo pa hasi pregunta por
escrito mientras cu e presupuesto ta 6 luna laat.
Gobierno a anuncia cu e prepuesto aki ta den liña cu palabracionan cu CAFT y pa kita cualkier
intervencion for di Conseho di Minister di Reino. “Esaki ta un punto di salida completamente
robes caminda cu ta aumenta impuesto riba lomba di ciudadano, comercio y nos unico pilar
economico pa asina cumpli cu palabracionan cu Gobierno riba su mes. Manera cu CAFT a indica
caba den su prome reaccion: gobierno ta yega e normanan stipula, unicamente door di e
medidanan nobo cu lo wordo implementa y mustrando tambe cu no tin un reduccion genuino di
gastonan,” segun declaracion di Parlamentario Richard Arends.


text:
E mester bay haya tratamento obligatorio na Hulanda
ORANJESTAD – Awe mainta Corte di Husticia, via video conference a dicta sentencia den e tristo caso caminda Jason Mathilda (32) a tira su tata mata.
ARUBANATIVE por a compronde cu Hues a baha e exigencia di castigo di prison cu Fiscal a exigi pero a confirma e parti di tratamento obligatorio.
FISCAL
Luna pasa tratamento di e caso a tuma lugar caminda Fiscal a bisa Hues cu e ta haya cu intencionalmente Jason a tira mata su tata riba 13 December 2021. Despues el a tira e arma afor den mondi. 26 Juni 2022, Polis a haya e arma y Jason a reconoce esaki. Fiscal a mustra cu durante investigacion den e apartamento, Polis a haya 409 bala Cal. 22 rifle y 4 bala 9 mm.
Fiscal a bisa cu psycologo y psychiater a mustra cu Jayson tin problema mental anti social. Nan ta haya cu e ta menos responsabel pa su actonan. Nan ta haya cu Jayson mester di un tratamento intensivo y largo. Nan ta recomenda tratamento obligatorio. Fiscal a exigi 10 aña di prison y TBS sin limite.
SENTENCIA
Awe mainta Hues a bisa cu e ta haya legalmente proba cu Jason riba 13 December 2021 a tira mata su tata E.C.Mathilda. Tambe Hues ta haya Jayson culpable di posecion di un arma di candela y hopi bala cayente.
Pa cu e castigo Hues a bisa cu e ta tene cuenta cu Jason a tira mata su tata. El a bisa cu Jayson a kita e cos mas valioso di e victima, esta su bida. Esaki a causa hopi tristeza pa e famia. Hues a bisa cu mata ta e crimen di mas serio cu ley conoce. Comunidad ta keda conmovi pa hecho asina.
ACUSADO TIN DUELE DI LOKE EL A HACI
El a mustra cu posecion di arma di candela ta causa peliger pa comunidad. Hues a bisa cu e ta tene cuenta tambe cu antes Jayson a kita bida di un persona caba. Tambe Hues a tene cuenta cu Jason tin duele di loke el a haci y cu e ta sufri pasobra el a mata su tata.
MESTER DI TRATAMENTO PSYCHIATRICO OBLIGATORIO
Hues ta haya cu mester duna castigo severo. Tambe Hues a tene cuenta cu despues di e castigo di prison, Jayson mester haya tratamento obligatorio. Hues a tene cuenta cu raport di psycologo y psychiater. Ambos ta haya cu Jayson tin problema di personalidad serio y problema anti social. Nan ta conclui cu e problemanan aki tabatin influencia riba loke a sosode. Nan ta haya Jayson menos responsabel pa loke el a haci. Nan ta haya cu e chens ta grandi cu den futuro e lo bolbe haci algo asina. Nan ta conseha TBS sin limitacion.
CASTIGO
Hues a bisa cu e ta sigui e conseho di e psycologo y psychiater. Pa loke ta TBS esaki no tin un limitacion.
Hues a condena Jayson na 9 aña di prison kitando tempo cu e tempo cu e ta sera den KIA y TBS na Hulanda. Hues a ordena cu despues cu Jayson sinta 6 aña di prison, lo mester percura pa e haya e tratamento obligatorio (TBS) na Hulanda. Hues a ordena tambe cu mester destrui e arma di candela y balanan.


text:
Durante ful luna di october, proclama como e luna di nos adultonan mayor,un adelanto excepcional a wordo haci pa loke ta trata e vision y maneho na bienestar di e grupo den nos comunidad cu a lanta nos, esnan cu a aporta grandemente na e fundeshi di nos Pais.
“Desde comienso nos adultonan mayor nan cuido y bienestar tabata halto entre e puntonan di prioridad, y di ora mi a tuma e encargo como Minister di Asuntonan di Adulto Mayor a haci esfuersonan pa cuminsa cana e caminda pa cumpli na duna nos adultonan mayor e atencion cu nan merece. Nos tin un caminda largo pa bai, y tin hopi mas trabou pa haci pero mi ta contento pa bisa cu tin tremendo colaboracion y confiansa di parti nos adultonan mayor y stakeholders den e ministerio pa traha un maneho na nan bienestar”, Minister Arends a comenta. Asina ta segura su compromiso cu e grupo aki cu ta ocupa alrededor di 23% di Aruba su poblacion y segun stadistica ta creciendo mas ainda.
Na comienso di e luna, Directie Ouderenzaken a bira un realidad. Un departamento cu lo percura pa colaboracion, servicionan tanto di cuido y social adecua, sosten pa cuido informal, optimalisacion y rendibilidad di cuido y tambe pa stimula participacion di nos adultonan mayor den sentido amplio. E realisacion di e departamento aki a wordo realisa despues di un restructuracion. Ta bon pa remarca cu Dienst Ouderenzorg tawata un organisacion gubernamental existente bou maneho di Directie Volksgezondheid(DVG). Minister Arends a tuma e decision pa transforma e Dienst den un Directie riba su mes, unda tin mas control riba e maneho y asina centralisa tur loke ta resorta bou nos adultonan mayor bou un solo capa. Pues asina restructura na un manera cu lo haci uzo di recursonan actual pa loke ta trata nos profesionalnan cu ta den e sector publico caba.
Tambe for di ministerio di Asuntonan di Adulto Mayor a aloca fondo pa realisa Congreso Active Aging di Movimento ta Bida cu e meta pa trece conscientisacion riba mehoracion di e calidad di bida y preparacion pa cu esaki.
Pa reinforsa e compromiso cu Minister Arends tin cu nos pioneronan mayor, a percura conhuntamente cu Club Kibrahacha pa reinicia e telefon pa Adulto Mayor uzando e number #125 cu e slogan ‘Mi ta inclui’, paso tur hende merece di sinti nan mes balora y inclui den nos comunidad. Nos adultonan mayor nan conocemento y experiencia lo sigui guia nos pa awo y pa semper.
Minister Arends y su ministerio a tuma e oportunidad den conexion cu luna di adulto mayor pa presenta e maneho na varios grupo di adulto mayor, duna reconosimento nan nos baluartenan y tambe a organisa diferente charla informativo hunto cu Directie Ouderenzaken, Central Bureau of Statistics Aruba y expertonan. Topiconan manera cuido, demencia, finansas cu ta relevante pa adulto mayor a ser trata durante e charlanan aki. Por mira e charla riba e pagina di facebook di Directie Ouderenzaken.
Pa loke ta trata casnan di cuido, a logra entrega permiso na 6 cas di cuido cu ta cumpli cu rekesitonan pa asina por opera. Tin cu menciona cu actualmente tin un proyecto piloto andando pa loke ta trata control riba e calidad di cuido y bienestar di e cliente. Tambe Ministerio di Adulto Mayor a aloca fondo pa asina amplia Cas Marie su ora di servicio na 5 dia pa siman y asina sigui ofrece e tremendo servicio cu nan bin ta duna na nan clientenan cu demencia/alzheimer.
Pa clausura e luna di adulto mayor, Minister Arends ta manda palabra di gradicimento na tur adulto mayor, nos baluartenan, fundacionnan, grupo di bario, organisacionnan di sector publico y priva, y sin lubida tur boluntarionan cu ta atende directamente cu nos adultonan mayor.
“Danki pa haci luna di adulto mayor un exito, yena cu actividad, informacion y mas cu tur cos danki pa tin e curason pa atende cu nos pioneronan mayor, como Minister di Asuntonan di Adulto Mayor, mi lo sigui enfoca riba desaroyo positivo y participacion activo pa nos adultonan mayor,” Minister Arends ta conclui.


text:
Oranjestad-Reunionnan den Parlamento ta continua pa trata e presupuesto, pero ta parse mas bien e mesun yoradera riba e 8 anjanan di gobierno di MEP. Nada di e crisis financiero cu nos ta aden aworaki, solamente kiko MEP a hasi of laga di hasi mas di 5 anja pasa.
Pero den tur esaki Clariska Velasquez a perde cabes. Velasquez tabata tira palabra pa parlamentarionan di MEP, sin base alguno. Principalmente Velasquez ta gusta tira palabra pa Besaril. Eynan lider di MEP Evelyn Wever-Croes a par’e y eynan Clariska Velasquez a perde cabes, y a bula lanta pa dal e lider di MEP. Ta e lider di fraccion di AVP Baba Herde a core tene e loco ey, y asina Velasquez a cai sinta bek.
Por a nota claramente cu Clariska Velasquez ultimo tempo tin hopi problema, tanto den su partido, como pafo di partido. E tin un rabia feros riba su colega di partido Mervin Wyatt-Ras cu a pasa su dilanti den su bario di Savaneta, y pa colmo e lider di partido AVP Mike Eman a duna Mervin privilegio, pa campanja cun’e. Tambe Clariska tin un frustracion pasobra Alan Howell tambe a pasa su dilanti y come den su hendenan.
Pero e odio cu Clariska tin riba lider di MEP un biaha mas a keda bisto den reunion, na momento cu Clariska a perde cabes y bula pa bai dal Evelyn Wever-Croes.
Un incidente bergonso den Parlamento, definitivamente. Awor Mike Eman mester bin dilanti y bisa si e ta sostene y aproba e actuacion bochornoso aki. Palabra ta na AVP!


text:
Riba 20 di november a tuma luga un debate organisa pa Parlamento Hubenil. Dave Martinus ta presidente di e fundacion, durante un entrevista cu 24ora.com el a indica cu por mira bek riba un actividad exitoso. E evento a tuma luga riba un fecha special, Dia Internacional di Derecho di Mucha. E evento tabatin dos seccion. E prome parti tabata e debate y e di dos seccion tabata mas bien speech. E tema di e aña aki tabata inclusion.
E hobennan e debate riba e tema menciona dilanti nan mayornan, minister y parlamentarionan. E tabata un celebracion, segun Dave Martinuz. Esaki ta e inicio pa locual lo bira algo grandi pa den futuro. E debate a bay den bon direccion y riba nivel. Locual cu a resalta, ta cu; hopi talento scondi a bin afo.
E proximo paso ta pa organisa parlamento un poco mas y inclui mas scol, grupo y organisacionnan pa den futuro. Kier sigui cu eventonan di debate den bario y cu mucha mas pa conscientisa e hobennan riba e derecho pa expresa nan mes.